**รายงานการประชุมสภาเทศบาลตำบลสุเทพ**

**สมัยสามัญ สมัยที่ 2 ครั้งที่ 2 ประจำปี 2556**

**วันที่ 28 มิถุนายน 2556**

**ณ ห้องประชุมสภาเทศบาลตำบลสุเทพ**

**------------------------------------**

**ผู้เข้าประชุม ๑2 คน**

1. นายบุญลือ เผือกผ่อง ประธานสภาเทศบาลตำบลสุเทพ
2. นายธีระพันธ์ เตชะ รองประธานสภาเทศบาลตำบลสุเทพ
3. นายสันติสุข วงค์ประดิษฐ เลขานุการสภาเทศบาลตำบลสุเทพ
4. นายเกตุ ชัยมงคล สมาชิกสภาเทศบาลตำบลสุเทพ เขต ๑
5. นายประยูร ศิริสุภา สมาชิกสภาเทศบาลตำบลสุเทพ เขต ๑
6. นางเหรียญ ปวงเมา สมาชิกสภาเทศบาลตำบลสุเทพ เขต ๑
7. นายสม อัมปาละ สมาชิกสภาเทศบาลตำบลสุเทพ เขต ๑
8. นายเฉลียว นกแก้ว สมาชิกสภาเทศบาลตำบลสุเทพ เขต ๒
9. นางมะลิวัล ดวงยศ สมาชิกสภาเทศบาลตำบลสุเทพ เขต ๒
10. นายนิพิฐพนธ์ สรรพสิทธิ์สิริ สมาชิกสภาเทศบาลตำบลสุเทพ เขต ๒
11. นายพินธุ์ ตาสิงห์ สมาชิกสภาเทศบาลตำบลสุเทพ เขต ๒
12. นายโกวิท ลัภพระบุตร สมาชิกสภาเทศบาลตำบลสุเทพ เขต 2

**ผู้ไม่เข้าประชุม - คน**

**ผู้เข้าร่วมประชุม 42 คน**

1. นายธัญศักดิ์ แสงศรีจันทร์ นายกเทศมนตรีตำบลสุเทพ
2. นายธีระพันธ์ ชนะชัย รองนายกเทศมนตรีตำบลสุเทพ
3. นายชนะ แสนใจ รองนายกเทศมนตรีตำบลสุเทพ
4. นางวันเพ็ญ ธรรมเทศน์ ที่ปรึกษานายกเทศมนตรีตำบลสุเทพ
5. นายพยอม เผ่ากันทะ ปลัดเทศบาลตำบลสุเทพ
6. นายพยับ แจ่มหม้อ ผู้อำนวยการกองช่าง
7. นายวีระชัย กระต่ายทอง หัวหน้าสำนักปลัดเทศบาล
8. นางอัจฉรา ประจงกิจ ผู้อำนวยการกองคลัง

*/9………*

1. นางสาวฉัตรพิมล พอสม ผู้อำนวยการกองการศึกษา
2. นางพนาไพร คุ้มสดวก ผู้อำนวยการกองสวัสดิการสังคม
3. นายศรายุทธ อินทรักษ์ รกท.ผอ.กองสาธารณสุข
4. นางสาวศิรินทิพย์ หลักดี หัวหน้าฝ่ายอำนวยการ
5. นางเอมอร เขียวชะอุ่ม เจ้าหน้าที่บริหารงานทั่วไป
6. นายสุวัฒน์ คำสุข ประชาชนผู้สนใจ
7. นายปรีชา นาฎงามขำ ประชาชนผู้สนใจ
8. นายเสกสันต์ แสงสุชา ประชาชนผู้สนใจ
9. นางสาวมภิกา วุฒิโกวิทย์ ประชาชนผู้สนใจ
10. นายประเสริฐ วุฒิโกวิท ประชาชนผู้สนใจ
11. นายประเสริฐ สุขหร่อง ประชาชนผู้สนใจ
12. นายบุญรัตน์ ปันยา ประชาชนผู้สนใจ
13. นายขันแก้ว ไชยแก้ว ประชาชนผู้สนใจ
14. นางอาทิตย์ อ่องปี ผู้ใหญ่บ้านหมู่ที่ 5
15. นางจรรยา ไชยบุญเรือง ประชาชนผู้สนใจ
16. นางแสงดาว คำผัน ประชาชนผู้สนใจ
17. นางนงลักษณ์ ไชยวงศ์ ประชาชนผู้สนใจ
18. นางสุ่ม พลับพลาทอง ประชาชนผู้สนใจ
19. นายถาวร ฟูเฟื่อง ประชาชนผู้สนใจ
20. นางดาวทิพย์ ห้วยทราย ประชาชนผู้สนใจ
21. นายดวงแก้ว สุภา ประชาชนผู้สนใจ
22. นายวินิจ มิตรสินสุข ประชาชนผู้สนใจ
23. นายวิเชียร บานเย็น ประชาชนผู้สนใจ
24. นายนิคม เดิมประพันธ์ ประชาชนผู้สนใจ
25. นายอนุพงษ์ ทิพย์รัตน์ ประชาชนผู้สนใจ
26. นายสุรเชษฐ์ ตาคำมา ผู้ใหญ่บ้านหมู่ที่ 13
27. นายวรากานต์ พลับพลาทอง ประชาชนผู้สนใจ
28. นายกิตติพงษ์ นกแก้ว ประชาชนผู้สนใจ
29. นางบัวคำ กันทา ประชาชนผู้สนใจ
30. นายโกมล ปานมา ประชาชนผู้สนใจ
31. นายสง่า คำช่าง ประชาชนผู้สนใจ

*/40……..*

1. นางธงชัย ลิ้มสมบัติ ประชาชนผู้สนใจ
2. นายบุญเป็ง อ่องปี ประชาชนผู้สนใจ

*ระเบียบ........*

**ระเบียบวาระที่ ๑** **เรื่องที่ประธานจะแจ้งต่อที่ประชุม**

**1.1 แจ้งคำสั่งศาลคดีเพิกถอนสิทธิเลือกตั้งและจัดให้มีการเลือกตั้งใหม่ใน การเลือกตั้งสมาชิกสภาท้องถิ่นและผู้บริหารท้องถิ่น**

**ประธานสภาฯ** ตามที่ เทศบาลตำบลสุเทพ ได้รับแจ้งจากศาลอุทธรณ์ภาค ๕ ว่าเมื่อวันที่ ๑๕ มกราคม ๒๕๕๖ ศาลอุทธรณ์ภาค ๕ ได้มีคำสั่งรับคำร้องคดีหมายเลขดำที่ ล.ต. ๑/๒๕๕๖ ระหว่างคณะกรรมการการเลือกตั้ง ผู้ร้อง นายสมคิด ยะคำ ที่ ๑ กับพวกรวม ๑๓ คน ผู้ถูกกล่าวหา ไว้พิจารณาวินิจฉัยตามรัฐธรรมนูญแห่งราชอาณาจักรไทย พุทธศักราช ๒๕๕๐ มาตรา ๒๑๙ วรรคสามและมาตรา ๒๓๙ วรรคสี่ ประกอบมาตรา ๒๓๙ วรรคสองและวรรคสาม กับระเบียบที่ประชุมใหญ่ศาลฎีกาว่าด้วยวิธีพิจารณาและวินิจฉัยคดีที่เกี่ยวข้องกับการเลือกตั้ง และการเพิกถอนสิทธิเลือกตั้งในการเลือกตั้งสมาชิกสภาท้องถิ่นและผู้บริหารท้องถิ่น พ.ศ.๒๕๕๐ โดยผู้ร้องเห็นว่าควรมีคำสั่งให้เพิกถอนสิทธิเลือกตั้งของผู้ถูกกล่าวหาทั้ง ๑๓ คน กับมีคำสั่งให้มีการเลือกตั้งสมาชิกสภาเทศบาลตำบลสุเทพเขตเลือกตั้งที่ ๑ อำเภอเมืองเชียงใหม่ จังหวัดเชียงใหม่ จำนวน ๒ คน ใหม่ แทนนายสม อัมปาละ ผู้ถูกกล่าวหาที่ ๔ และนายบุญลือ ผู้ถูกกล่าวหาที่ ๗ นั้น

บัดนี้ ศาลอุทธรณ์ภาค 5 มีคำสั่งให้ยกคำร้องในคดีดังกล่าวแล้วเมื่อวันที่ 25 มิถุนายน 2556

: ที่ประชุมรับทราบ

**1.2 การแพร่ระบาดของโรคไข้เลือดออกในเขตพื้นที่ตำบลสุเทพ**

**นายกเทศมนตรี** ขอแสดงความยินดีกับสมาชิกสภาฯทั้ง 2 ท่าน ที่ได้กลับเข้ามาดำรงตำแหน่งอีกครั้ง

ในเขตพื้นที่ตำบลสุเทพมีการแพร่ระบาดของโรคไข้เลือกออกที่ผ่านมาได้รับรายงานว่ามียอดผู้เจ็บป่วย จำนวน 94 ราย เสียชีวิต 1 ราย เทศบาลฯจึงจัดกิจกรรมรณรงค์เพื่อกำจัดลูกน้ำยุงลายที่เป็นพาหะของโรคไข้เลือดออกในวันนี้ เวลา 13.30 น. โดยขอความร่วมมือ ประชาชน กลุ่ม อสม. นักเรียน ร่วมเดินรณรงค์โดยแบ่งเป็น 2 เส้นทาง จุดเริ่มต้นที่วัดร่ำเปิงเส้นทางแรกตั้งแต่วัดร่ำเปิงถึงวัดห้วยทรายและเส้นทางตั้งแต่วัดร่ำเปิงถึง หมู่ที่ 8

: ที่ประชุมรับทราบ

*/1.3……..*

**1.3 การชี้แจงข้อเท็จจริงกรณีศาลศาลอุทธรณ์ภาค 5 มีคำสั่งให้ยกคำร้องในคดีดังกล่าวแล้วเมื่อวันที่ 25 มิถุนายน 2556**

**ประธานสภาฯ** วันนี้มีประชาชนผู้สนใจเข้าร่วมรับฟังการประชุมสภาฯจำนวนมากผมจึงขอชี้แจงให้ทุกท่านได้รับทราบจากกรณีที่ผมได้รับการร้องเรียนว่าประพฤติไม่สุจริตในการกำหนดนโยบายเลือกตั้ง เรื่อง การจัดทำโฉนดชุมชนให้กับบ้านเรือนที่อยู่ในเขตอุทยาน ที่ผ่านมาผมได้ศึกษาและมีความตั้งใจมาโดยตลอดที่ต้องการให้ประชาชน ซึ่งผมไม่ได้ทุจริต คดโกง แต่สิ่งที่ผมได้รับการร้องเรียนผ่าน กกต. คือผมจะจัดทำโฉนดเองและหลอกลวงประชาชน และตอนที่ผมได้รับแจ้งให้หยุดปฏิบัติหน้าที่ผมก็ยังดำรงตำแหน่งประธานสภาฯเหมือนเดิม แต่ที่ศาลให้หยุดปฏิบัติหน้าเพื่อพิสูจน์ข้อกล่าวหาทั้งหมด และตอนนี้ศาลได้พิสูจน์แล้วว่าสิ่งที่ผมและกลุ่มทำนั้นเป็นสิ่งที่สามารถทำได้ศาลอุทธรณ์ภาค 5 ยกคำร้องและให้ปฏิบัติหน้าที่เหมือนเดิม และหลังจากคำพิพากษาฉบับสมบูรณ์เสร็จเรียบร้อยผมจะเผยแพร่ให้ประชาชนได้รับทราบ

: ที่ประชุมรับทราบ

**1.4 การเสนอเอกสารต่อที่ประชุมสภาฯเพื่อพิจารณาและการจัดทำระเบียบวาระการประชุมสภาฯ**

**ประธานสภาฯ** ผู้ที่จัดทำระเบียบการประชุมสภาฯขอให้จัดทำตามลำดับขั้นตอนที่ระเบียบได้กำหนดไว้โดยผมจะได้หารือกับผู้จัดทำอีกครั้ง และฝ่ายเลขานุการได้แจ้งว่ามีเอกสารจัดส่งเพิ่มเติมเอกสารดังกล่าวได้รับการรับรองความถูกต้องหรือยัง ครั้งต่อไปหากจะนำเสนอญัตติต่อสภาฯคณะผู้บริหารต้องทำบันทึกข้อความเสนอต่อสภาฯและต้องได้รับความเห็นชอบจากท่านนายกเทศมนตรีแล้วและให้เสนอเอกสารต่าง ๆ มาพร้อมกับแบบเสนอญัตติ เพราะสภาฯไม่ได้อยู่ใต้บังคับบัญชาของคณะผู้บริหาร ทั้งสองฝ่ายคือคณะผู้บริหารและฝ่ายนิติบัญญัติมีหน้าที่ต้องทำงานควบคู่กัน

**ระเบียบวาระที่ ๒ รับรองรายงานการประชุมสภาเทศบาลตำบลสุเทพ**

ไม่มี

**ระเบียบวาระที่ ๓** **ญัตติแถลงนโยบายของคณะผู้บริหาร**

ไม่มี

**ระเบียบวาระที่ 4** **เรื่องด่วน**

ไม่มี

*/ระเบียบ........*

**ระเบียบวาระที่ 5** **ญัตติร่างเทศบัญญัติชั่วคราว**

ไม่มี

**ระเบียบวาระที่ 6** **กระทู้ถาม**

ไม่มี

**ระเบียบวาระที่ 7** **ญัตติ ร่างเทศบัญญัติที่ค้างพิจารณา**

ไม่มี

**ระเบียบวาระที่** **8** **ญัตติ ที่คณะกรรมการที่สภาท้องถิ่นตั้งขึ้นพิจารณาเสร็จแล้ว**

ไม่มี

**ระเบียบวาระที่ 9 ญัตติ ร่างเทศบัญญัติที่เสนอใหม่**

ไม่มี

**ระเบียบวาระที่ 10** **ญัตติเพื่อพิจารณา**

**10.1 ขออนุมัติใช้จ่ายเงินสะสม จำนวน 4,390,000 บาท เพื่อติดตั้งสัญญาณไฟจราจร จำนวน 2 จุด ดังนี้**

10.1.1 บริเวณทางแยกบ้านอุโมงค์ ตำบลสุเทพ อำเภอเมืองเชียงใหม่ จังหวัดเชียงใหม่ งบประมาณ 2,030,000 บาท (สองล้านสามหมื่นบาทถ้วน)

10.1.2 บริเวณทางแยกหน้าเทศบาลตำบลสุเทพ อำเภอเมืองเชียงใหม่ จังหวัดเชียงใหม่ งบประมาณ 2,360,000 บาท (สองล้านสามแสนหกหมื่นบาทถ้วน)

**ข้อกฎหมาย**

ระเบียบกระทรวงมหาดไทยว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น (ฉบับที่ ๒) พ.ศ. ๒๕๔๘

ข้อ ๘๙ องค์กรปกครองส่วนท้องถิ่นอาจใช้จ่ายเงินสะสมได้ โดยได้รับอนุมัติจากสภาท้องถิ่นภายใต้เงื่อนไข ดังต่อไปนี้

(๑) ให้กระทำได้เฉพาะกิจการซึ่งอยู่ในอำนาจหน้าที่ขององค์กรปกครองส่วนท้องถิ่นซึ่งเกี่ยวกับด้านการบริการชุมชนและสังคม หรือกิจการที่เป็นการเพิ่มพูนรายได้ขององค์กรปกครองส่วนท้องถิ่น หรือกิจการที่จัดทำเพื่อบำบัดความเดือดร้อนของประชาชน ทั้งนี้ ต้องเป็นไปตามแผนพัฒนาขององค์กรปกครองส่วนท้องถิ่น หรือตามที่กฎหมายกำหนด

*/นายกเทศมนตรี........*

**นายกเทศมนตรี** สืบเนื่องจากที่ผ่านมามีปัญหาการจราจรหลายครั้ง โดยเฉพาะอย่างยิ่งบริเวณ 2 จุด ที่ขอติดตั้งไฟสัญญาณจราจร คือบริเวณหน้าเทศบาลและบริเวณสี่แยกบ้านอุโมงค์ ผู้ใช้เส้นทางสัญจร ไป-มา ได้รับอุบัติเหตุหลายครั้งซึ่งส่งผลกระทบต่อชีวิตและทรัพย์สินของพี่น้องประชาชนเป็นอย่างมาก ประชาชนเรียกร้องให้มีการติดตั้งไฟสัญญาณจราจรมาโดยตลอดและหลายกลุ่มทางการเมืองได้มีนโยบายในการติดตั้งไฟสัญญาณจราจรเพื่อแก้ไขปัญหาความเดือดร้อนให้แก่ประชาชนและหลังจากที่ผมได้เข้าดำรงตำแหน่งนายกเทศมนตรีตำบลสุเทพ เมื่อวันที่ 20 กุมภาพันธ์ 2555 ก็พยายามดำเนินการตรงจุดนี้โดยได้เชิญผู้ที่มีส่วนเกี่ยวข้อง เช่น ประชาชนที่ได้รับความเดือดร้อน ผู้บังคับการจราจร ตัวแทนจากจังหวัดประชุมร่วมประชุมพิจารณา ซึ่งแขวงการทางได้ท้วงติงว่าพื้นที่ดังกล่าวไม่สมควรจะติดตั้งไฟสัญญาณจราจรเพราะผิดหลักทางวิศวกรรม และเทศบาลได้พยายามชี้แจงเหตุผลในการติดตั้งว่าต้องการแก้ไขปัญหาอุบัติเหตุบนท้องถนนไม่ใช่การปัญหาการจราจรติดขัด และผมได้ประสานงานไปยังหลายๆฝ่ายที่เกี่ยวข้อง เช่น คณะวิศวกรรมศาสตร์ มหาวิทยาลัยเชียงใหม่ ได้ทำการประเมินออกแบบเพื่อนำเสนอคณะอนุกรรมการขนส่งจังหวัดเชียงใหม่ ซึ่งเราได้ต่อสู้เพื่อดำเนินการเรื่องนี้มาโดยตลอดจนกระทั่งได้รับแจ้งว่าให้ดำเนินการตามแบบได้ภายใต้เงื่อนไข 2 ข้อ คือ 1) ปริมาณรถต้องมากกว่า 600 คัน/ชั่วโมง 2) ภายใน 1 ปี ต้องมีอุบัติเหตุมากกว่า 5 ครั้ง หลังจากการสำรวจพบว่าบริเวณหน้าเทศบาลมีปริมาณรถจำนวน 2,700 คัน/ชั่วโมง บริเวณบ้านอุโมงค์ประมาณ 2,000 คัน/ชั่วโมง ด้านอุบัติเหตุมากกว่า 10 คันภายใน 1 ปี หลังจากผ่านการประเมินตามเงื่อนไขหลักทั้ง 2 ข้อ จึงเสนอเรื่องดังกล่าวไปยังคณะอนุกรรมการระดับอำเภอและจังหวัดตามลำดับ หลังจากจังหวัดอนุมัติก็เสนอเรื่องไปยังหน่วยงานที่เกี่ยวข้อง จนกระทั่งได้รับอนุมัติให้ติดตั้งไฟแดงเมื่อวันที่ 11 มิถุนายน 2556 หลังจากได้รับแจ้งเป็นลายลักษณ์อักษรก็ได้มอบหมายให้กองช่างประมาณการค่าใช้จ่ายอีกครั้ง และต้องดำเนินการให้ถูกต้องภายใต้เงื่อนไขของกรมทางหลวง กองช่างและวิศวกรไฟฟ้าได้ประสานงานเพื่อเปรียบเทียบราคา หลังจากประชาชนได้ทราบเรื่องการอนุมัติให้ติดตั้งไฟสัญญาณจราจรก็รู้สึกดีใจและมีผู้สอบถามมาจำนวนมาก

*/และ........*

และก็ได้ชี้แจงประชาชนว่าจะสามารถติดตั้งไฟสัญญาณจราจรได้หลังจากได้รับการอนุมัติให้จ่ายขาดเงินสะสมจากสภาเทศบาลตำบลสุเทพ และเมื่อได้รับอนุมัติต้องดำเนินการตามขั้นตอนพัสดุอย่างน้อยประมาณ 4 เดือนถึงจะดำเนินการติดตั้งได้

ประชาชนที่ใช้เส้นทางได้รับผลกระทบด้านชีวิตและทรัพย์สินและประชาชนรอคอยความช่วยเหลือมานาน หากสภาฯให้ความเห็นชอบดำเนินการตรงจุดนี้ก็จะสามารถแก้ปัญหาความเดือดร้อนของประชาชน และขออนุญาตให้ผู้อำนวยการกองช่างได้ชี้แจงรายละเอียดเพิ่มเติม

**นายโกวิท ลัภพระบุตร** ขอแสดงความยินดีกับนายบุญลือ เผือกผ่อง และ นายสม อัมปาละ ที่ได้กลับเข้ามาดำรงตำแหน่งเหมือนเดิม ขอเรียนผู้เข้ารับฟังการประชุมทุกท่าน ดังนี้ เดิมได้รับเอกสารเชิญประชุมพร้อมระเบียบวาระการประชุมและเอกสารประกอบการประชุม และได้รับเอกสารระเบียบวาระการประชุมอีก 1 ฉบับ ซึ่งเจ้าหน้าที่ได้นำส่งถัดจากนั้นอีก 1 วันโดยมีการดึงฉบับเดิมออกหลังจากผมได้รับเอกสารเรื่องการขออนุมัติใช้จ่ายเงินสะสม จำนวน 4,390,000 บาท เพื่อติดตั้งสัญญาณไฟจราจร จำนวน 2 จุด คือ บริเวณทางแยกบ้านอุโมงค์ ตำบลสุเทพ อำเภอเมืองเชียงใหม่ จังหวัดเชียงใหม่ งบประมาณ 2,030,000 บาท (สองล้านสามหมื่นบาทถ้วน) และ บริเวณทางแยกหน้าเทศบาลตำบลสุเทพ อำเภอเมืองเชียงใหม่ จังหวัดเชียงใหม่ งบประมาณ 2,360,000 บาท (สองล้านสามแสนหกหมื่นบาทถ้วน) ก็ได้โทรประสานกองช่างเพื่อขอดูรายละเอียดแบบแปลนเพราะจากการประชุมครั้งที่ผ่านมาผมได้สอบถามกองช่างว่าสามารถเข้าตรวจสอบดูแบบ BOQ ได้หรือไม่โดยกองช่างชี้แจงว่าสามารถตรวจสอบได้ ปรากฏว่าการจัดทำแบบแปลนของการติดตั้งไฟสัญญาณจากจรยังไม่แล้วเสร็จ

หากแบบแปลนดังกล่าวยังไม่เสร็จเรียบร้อยแต่มีการขออนุมัติต่อ สภาฯ เพื่อใช้จ่ายเงินสะสมนั้นจะถูกต้องหรือไม่และปลัดเทศบาลในฐานะเจ้าหน้าที่งบประมาณได้ตรวจสอบความถูกต้องก่อนนำเสนอต่อสภาฯแล้วหรือยัง

การดำเนินการดังกล่าวเป็นการช่วยเหลือและเป็นความต้องการของประชาชนและผมก็ไม่ได้คัดค้านแต่ผมต้องการสอบถามถึงลำดับขั้นตอนการนำเสนอต่อสภาฯว่าถูกต้องตามระเบียบแล้วหรือยังเพราะอดีตท่าน

*/นายกเทศมนตรี........*

นายกเทศมนตรีเคยดำรงตำแหน่งปลัดเทศบาล ควรจะทราบขั้นตอนการนำเสนอว่าเป็นเช่นไร และการนำเสนอต่อสภาฯควรจะมีรายละเอียดแบบแปลนที่ชัดเจนให้สมาชิกสภาฯได้ตรวจสอบพร้อมกับหนังสือเชิญประชุม และเอกสารที่ได้รับเมื่อสักครู่เป็นรายละเอียดการติดตั้งไฟสัญญาณจราจรบริเวณแยกช่างเคี่ยน ไม่ใช่สี่แยกหน้าเทศบาล การดำเนินการทุกอย่างขอให้รายละเอียดถูกต้องชัดเจน การเสนอขอใช้จ่ายเงินสะสมในการดำเนินการดังกล่าวหากไม่เพียงพอสภาฯก็พร้อมจะอนุมัติงบประมาณเพิ่มเติมให้ทั้งนี้ขอให้ชี้แจงรายละเอียดให้ชัดเจน

**นายเกตุ ชัยมงคล** ตามที่ นายโกวิท ลัภพระบุตร แจ้งว่ามีการดึงเอกสารออกนั้น สำหรับผมได้รับเอกสารเพิ่มและไม่มีการดึงเอกสารออกแต่อย่างใด จากการตรวจสอบเอกสารพบว่าเป็นเรื่องเดียวกันแต่เอกสารครั้งก่อนเป็นการแยกขออนุมัติเป็น 2 ข้อ แต่เอกสารที่ได้รับครั้งล่าสุดเป็นการรวมรายละเอียดการขออนุมัติให้เหลือ 1 ข้อ

**ประธานสภาฯ** ผมยังไม่เข้าใจเกี่ยวกับเอกสารที่สมาชิกสภาฯชี้แจง หากสมาชิกยังมีความเข้าใจที่คลุมเครือเกี่ยวกับเอกสารเราก็ไม่สามารถจะเริ่มการประชุมได้ ขอเชิญท่านนายกเทศมนตรีชี้แจง

**นายกเทศมนตรี** สาระสำคัญและเป้าหมายของเรื่องดังกล่าวยังเหมือนเดิม วงเงินงบประมาณที่ขออนุมัติก็เท่าเดิมแต่เพื่อให้ง่ายต่อการพิจารณาของสมาชิกสภาฯ จึงมีการรวมญัตติทั้ง 2 ข้อเป็นข้อเดียวกัน และที่ส่งเอกสารฉบับแรกออกไปก่อนก็เพื่อให้ทันห้วงระยะเวลาก่อนการประชุมจำนวน 3 วัน ตามที่ระเบียบกฎหมายกำหนดไว้

ตามที่ นายโกวิท ลัภพระบุตร ได้สอบถามว่าการดำเนินการดังกล่าวถูกต้องตามระเบียบกฎหมายหรือไม่นั้น ขอชี้แจงว่าถูกต้องตามกระบวนการที่กฎหมายกำหนด ส่วนกรณีความคิดเห็นของปลัดเทศบาลกับนายกเทศมนตรีอาจจะไม่ตรงกันก็ไม่ใช่ประเด็นปัญหาเนื่องจากเรายึดระเบียบกฎเกณฑ์เป็นแนวทางในการดำเนินงาน

**ประธานสภาฯ** หากคณะผู้บริหารมีโครงการที่จะดำเนินการก็จะคิดรูปแบบการดำเนินโครงการเช่น การติดตั้งไฟสัญญาณจราจร ซึ่งผมก็คิดว่าเป็นเรื่องที่สำคัญและจำเป็น ที่ผ่านมากลุ่มที่มีการหาเสียงอย่างเป็นรูปธรรมคือกลุ่ม สุเทพล้านนามีนโยบายติดตั้งไฟสัญญาณจราจรเห็นผลภายใน 3 เดือน แต่ก็ถูกฟ้องร้อง

*/ผม.......*

ผมมีความเข้าใจว่าขั้นตอนการดำเนินงานนั้นเป็นหน้าที่ของคณะผู้บริหารที่จะมอบหมายให้กองช่างเป็นผู้ออกแบบหลังจากนั้นต้องให้ปลัดเทศบาลซึ่งเป็นหัวหน้างบประมาณเป็นผู้ตรวจสอบซึ่งขั้นตอนเหล่านั้นคณะผู้บริหารและปลัดเทศบาลต้องประสานงานกันเองเพราะไม่เกี่ยวกับสภาฯ แต่เมื่อคณะผู้บริหารจะเสนอต่อสภาฯก็ต้องมีการจัดทำเป็นลายลักษณ์อักษร ผมไม่ทราบว่าช่วงที่ผ่านมาจะมีการจัดทำกันถูกต้องตามระเบียบหรือไม่ และผมขอเสนอว่าเมื่อจะมีการส่งหนังสือเชิญประชุมควรจะเสนอรายละเอียดแบบแปลน เพื่อให้สมาชิกสภาฯได้พิจารณาด้วยและรายละเอียดของหนังสือเชิญประชุมควรจะมีเนื้อหาเหมือนกัน และเอกสารที่ได้รับแจกช่วงเช้านายกเทศมนตรีรู้หรือไม่ว่าเอกสารแบบแปลนดังกล่าวเป็นของแยกช่างเคี่ยน ขอให้กองช่างอธิบายรายละเอียดเอกสารดังกล่าวด้วย

**นายธีระพันธ์ เตชะ** ก่อนที่จะมีการบรรจุญัตติเป็นระเบียบวาระการประชุม คณะผู้บริหารได้เสนอญัตติดังกล่าวมายังประธานสภาฯเพื่อรับทราบตามระเบียบกฎหมายแล้ว และคณะผู้บริหารมีความประสงค์จะนำเสนอรายละเอียดแบบแปลนด้วยระบบพาวเวอร์พอยด์ซึ่งผมในฐานะที่รักษาราชการแทนประธานสภาฯได้พิจารณาแล้วเห็นว่าการนำเสนอด้วยระบบพาวเวอร์พอยด์ก็เป็นอีกรูปแบบหนึ่งของการนำเสนอจึงอนุญาต

**ประธานสภาฯ** ที่ผมเน้นเรื่องการนำเสนอเอกสารเพราะเรื่องดังกล่าวเป็นเรื่องสำคัญคือการใช้จ่ายเงินสะสมซึ่งงบประมาณดังกล่าวตั้งไว้เพื่อช่วยเหลือพี่น้องประชาชนยามฉุกเฉิน เช่น อุทกภัย อัคคีภัย แต่ก็ยังมีหลายเรื่องที่ผู้บริหารขอใช้จ่ายเงินจำนวนนี้ ซึ่งข้อซักถามแรกก็คือหากไม่จ่ายให้พี่น้องประชาชนจะเดือดร้อนมากน้อยเพียงใด ตามที่กล่าวมาว่างบประมาณดังกล่าวตั้งไว้เพื่อช่วยเหลือพี่น้องประชาชนยามฉุกเฉิน เช่น อุทกภัย อัคคีภัย แต่หากเป็นเรื่องเร่งด่วนและเป็นการช่วยเหลือบรรเทาความเดือดร้อนของประชาชน สภาฯก็พร้อมที่จะอนุมัติ

**นายพยับ แจ่มหม้อ** ผมได้รับมอบหมายจากคณะผู้บริหารให้รับผิดชอบเรื่องการออกแบบตามโครงการติดตั้งไฟสัญญาณจราจร จำนวน 2 จุด คือ บริเวณทางแยกบ้านอุโมงค์ หมู่ที่ 10 และ บริเวณทางแยกหน้าเทศบาลตำบลสุเทพ (พร้อมอธิบายรายละเอียดประกอบการประชุมด้วยระบบพาวเวอร์พอยด์)

*/ผม.......*

ผมขอชี้แจงหลักเกณฑ์เงื่อนไขเพิ่มเติมจากที่นายกเทศมนตรีนำเสนอโดยหลักเกณฑ์เงื่อนไขทั้งหมดมี 5 หลัก คือ 1) เกณฑ์การพิจารณาด้านการจราจร และกองช่างได้เสนอข้อมูลดังกล่าวให้สมาชิกสภาฯได้รับทราบแล้วโดยผลข้อมูลเป็นการสำรวจทางการจราจรทั้ง2บริเวณโดยมหาวิทยาลัยเชียงใหม่ 2) เกณฑ์การสำรวจข้อมูลทางอุบัติเหตุโดยได้จัดส่งให้สมาชิกได้รับทราบแล้ว 3) เกณฑ์ข้อมูลการข้ามถนน 4) เกณฑ์โครงข่ายของถนน 5) หากเกณฑ์ข้อใดข้อหนึ่งผ่านตามมาตรฐานที่ตั้งไว้ก็สามารถติดตั้งไฟสัญญาณจราจรได้ ผลการสรุปจากมหาวิทยาลัยเชียงใหม่ปรากฏว่าโครงการดังกล่าวผ่านเกณฑ์ทางด้านจราจร จำนวน 4 ด้าน สามารถติดตั้งไฟสัญญาณจราจรได้ หลังจากได้รับความเห็นชอบจากผู้ว่าราชการจังหวัด ก็ได้จัดทำหนังสือขออนุญาตไปยังหน่วยงานที่เกี่ยวข้องก็คือ แขวงการทางและกรมทางหลวงเมื่อวันที่ 5 มกราคม 2556 พร้อมแบบแปลนและประมาณการติดตั้งที่มอบหมายให้คณะวิศวกรรมศาสตร์ มหาวิทยาลัยเชียงใหม่ดำเนินการ และกรมทางหลวงได้มีหนังสือลงวันที่ 11 มิถุนายน 2556 อนุญาตให้ติดตั้งได้ หลังจากได้รับแจ้งนายกเทศมนตรีก็ได้มีคำสั่งเร่งด่วนให้รีบเร่งดำเนินการภายใต้เงื่อนไขของกรมทางหลวง ซึ่งผมจะได้นำเสนอในรูปแบบพาวเวอร์พอยด์ต่อไป

กรมทางหลวงได้กำหนดว่าต้องเพิ่มเติมดังนี้

1)ให้ติดตั้งสัญญาณไฟจราจรระบบ Vehicle Actuated (VA) ที่สามารถปรับเวลาได้

2)ให้ติดตั้งสัญญาไฟจราจรและจัดจังหวะสัญญาณไฟตามแบบที่กรมทางหลวงแนะนำ

3)ให้เพิ่มการติดตั้งป้ายเตือนสัญญาณไฟจราจรบริเวณทางแยกทุกทางและตามที่มหาวิทยาลัยเชียงใหม่ได้ประมาณการไว้คือบริเวณหน้าเทศบาล จำนวน 14 ป้าย และบริเวณบ้านอุโมงค์ จำนวน 13 ป้าย แต่ก็ยังไม่เพียงพอโดยกรมทางหลวงได้เสนอแนะให้ติดตั้งเพิ่มเติม

4)ห้ามติดตั้งเครื่องนับเวลาไฟจราจร

5)ปรับปรุงเส้นแบ่งทิศทางจราจรให้ชัดเจน และสอดคล้องกับการจัดจังหวะไฟสัญญาณจราจร

*/6)……..*

6)เนื่องจากบริเวณแยกเป็นทางโค้งและมี Concrete Barrier บดบังทำให้มีปัญหาเรื่องระยะมองเห็นทางแยกดังนั้นให้ผู้ขออนุญาตทำการติดตั้งอุปกรณ์อำนวยความปลอดภัยเพิ่มเติม ดังนี้

6.1 ป้ายเตือนสัญญาณไฟจราจรติดตั้งบนเสาสูงแขวนยื่นพร้อมไฟกระพริบสีเหลือง

6.2 สีตีเส้นจราจรเพื่อช่วยเพิ่มรัศมีเลี้ยวตามแบบแนะนำ

6.3 ระยะเวลาในแต่ละเฟส(Phase) สามารถปรับเปลี่ยนได้เพื่อให้สอดคล้องกับปริมาณจราจรที่ผ่านทางแยก

6.4 ตัดแต่งกิ่งไม้เพื่อเพิ่มทัศนวิสัยแก่ผู้ขับขี่

6.5 ทาสี Concrete Barrier บริเวณหัวมุมทางแยกด้วยสีดำสลับเหลือง ระยะแถบความกว้าง 60 เซนติเมตร

7)คุณสมบัติต่าง ๆ ของไฟสัญญาณนั้น ให้เป็นตาม

7.1 ข้อกำหนดและมาตรฐานทั่วไป “งานติดตั้งไฟจราจรและไฟกระพริบ General specification For road traffic signal and flashing signals”โดยกรมทางหลวง กระทรวงคมนาคม 2523

7.2 บันทึกกองวิศวกรรมจราจร เลขที่ คค 0611/จร.1/2481 ลงวันที่ 19 เมษายน 2542 เรื่อง“การปรับปรุง Special Provision ไฟสัญญาณจราจร”

7.3 บันทึกสำนักอำนวยความปลอดภัย เลขที่ คค 0635 (ว)/5565 ลงวันที่ 28 กันยายน 2547 เรื่อง หลักเกณฑ์เกี่ยวกับการใช้หลอด LED (Light Emitting Diode)แทนหลอด Tungsten Halogen ในปีงบประมาณ 2548

ทั้งหมดที่กล่าวมาเป็นเงื่อนไขของการติดตั้งไฟสัญญาณจราจรซึ่งจะเชื่อมโยงไปถึงการตั้งงบประมาณและเอกสารที่แจกต่อที่ประชุมเป็นการแจกเอกสารเพื่อเปรียบเทียบราคาจากที่อื่น เช่น บริเวณแยกช่างเคี่ยน ซึ่งไม่ใช่เป็นการนำเสนอข้อมูลหรือจัดทำเอกสารผิดพลาดแต่อย่างใด

หลังจากที่กองช่างได้รับมอบหมายจากคณะผู้บริหารให้รับผิดชอบดำเนินงานก็พยายามใช้วิจารณญาณในการคิดไตร่ตรองทุกขั้นตอนการเพื่อป้องกันการร้องเรียนจากหน่วยงานอื่นหรือการตรวจสอบจากหน่วยงานอิสระ โดยมอบหมายให้ผู้ที่มีทักษะวิชาชีพ เช่น วิศวกรไฟฟ้า วิศวกรโยธา

*/ทำการ.......*

ทำการสำรวจโดยละเอียด ซึ่งระยะเวลาในการดำเนินงานมีจำกัด เดิมเคยหารือเกี่ยวกับท่านรองประธานสภาฯซึ่งขณะนั้นได้รักษาราชการแทนประธานสภาฯว่าขอเสนอแบบแปลนให้สมาชิกสภาฯด้วยระบบพาวเวอร์พอยด์ในวันประชุมซึ่งประธานสภาฯ ก็อนุญาตเพราะที่ผ่านมาในการประชุมแต่ละครั้งก็ไม่มีการจัดส่งแบบแปลนไปพร้อมกับหนังสือเชิญประชุม แต่หลังจากนี้หากต้องการให้จัดส่งรายละเอียดแบบแปลนให้สมาชิกสภาฯพิจารณาก็ขอให้ที่ประชุมตกลงกันด้วย พร้อมนี้ขอนำเสนอรายละเอียดเอกสารด้วยระบบพาวเวอร์พอยด์ต่อไป

และที่มาของการขออนุมัติงบประมาณดังกล่าวมาจากมหาวิทยาลัยเชียงใหม่ที่ประมาณการไว้ 1,600,000 บาท และต้องมีค่าใช้จ่ายตามเงื่อนไขทั้ง 7 ข้อของกรมทางหลวง หลังจากนั้นกองช่างก็ได้ดำเนินการตรวจสอบโดยละเอียดอีกครั้งโดยจุดที่ 1 ได้ต้นทุนประมาณการที่ 1,026,000 บาท น้อยกว่ามหาวิทยาลัยเชียงใหม่ประมาณ 200,000 บาท และต้องมีค่าใช้จ่ายตามเงื่อนไขทั้ง 7 ข้อของกรมทางหลวง ประมาณ 488,000 บาท จุดที่ 2 มหาวิทยาลัยเชียงใหม่ประมาณได้ 1,360,000 และกองช่างประมาณการได้ 1,200,000 และต้องมีค่าใช้จ่ายตามเงื่อนไขทั้ง 7 ข้อของกรมทางหลวงประมาณ 540,000 บาท

สมาชิกสภาฯจะแต่งตั้งคณะกรรมการตรวจสอบแบบแปลนหรือตรวจสอบการทำงานผมก็มีความยินดีเป็นอย่างยิ่ง

**ประธานสภาฯ** ผมขอเสนอแนะว่าครั้งต่อไปหากมีการประชุมควรจะเสนอรายละเอียดแบบแปลนให้สมาชิกสภาฯพิจารณาก่อนการนำเสนอรูปถ่ายจะนำเสนอด้วยระบบพาวเวอร์พอยด์ และเจ้าหน้าที่เสนอว่ายินดีให้สภาฯแต่งตั้งเจ้าหน้าที่เพื่อช่วยตรวจสอบการทำงานของเจ้าหน้าที่

**นายนิพิฐพนธ์ สรรพสิทธิสิริ** ผมเห็นด้วยที่จะมีการติดตั้งไฟสัญญาณจราจรเนื่องจากเป็นความปลอดภัยในชีวิตและทรัพย์สินของประชาชนที่ใช้เส้นทางสัญจร แต่หลักการทำงานของคณะผู้บริหารมีความรีบร้อนมากเกินไปอาจจะทำให้เกิดความบกพร่องภายหลังซึ่งที่ผ่านมามีข้อบกพร่องหลายโครงการ เช่น การสร้างท่อระบายน้ำหมู่ที่ 13 หรือ การจัดซื้อเครื่องย่อยสับกิ่งไม้ที่ขออนุมัติสภาฯหลายครั้ง และในการขออนุมัติใช้จ่ายเงินสะสมเพื่อติดตั้งไฟสัญญาณจราจร

*/ครั้งนี้.......*

ครั้งนี้ก็ไม่มีการเสนอเอกสารแบบแปลนให้สมาชิกสภาฯได้ศึกษารายละเอียดและเรื่องนี้เป็นเรื่องที่สำคัญมาก จึงขอให้เสนอเอกสารให้สภาฯพิจารณาโดยละเอียดถ้วนถี่

ที่ผ่านมาหากประชาชนจะขอรับการสนับสนุนงบประมาณจากเทศบาลก็ต้องมีการจัดเตรียมเอกสารโครงการให้เรียบร้อยก่อน คณะผู้บริหารจึงจะอนุมัติ หลักการของสภาฯก็เช่นกันหากคณะผู้บริหารจะขออนุมัติใช้จ่ายเงินสะสมก็ต้องเตรียมเอกสารให้ครบถ้วนเพื่อจะได้ช่วยกันตรวจสอบและให้การดำเนินการต่าง ๆ เป็นไปด้วยความเรียบร้อยไม่มีข้อผิดพลาดภายหลัง

วันนี้ผมขอเสนอให้คณะผู้บริหารเสนอรายละเอียดเกี่ยวกับแบบแปลนและราคาที่ประมาณการแล้วรวมถึงให้มีการแต่งตั้งคณะกรรมการเพื่อเป็นคณะทำงานช่วยเหลือกองช่างและขอเสนอให้เลื่อนการประชุมพิจารณาเรื่องนี้ออกไปก่อน ทั้งนี้เพื่อให้สภาฯได้ศึกษารายละเอียดอีกครั้ง

**นายธีระพันธ์ เตชะ** ที่ผ่านมาผมเคยรักษาราชการแทนประธานสภาฯจึงมีอำนาจในการอนุญาตในการนำเสนอเอกสารประกอบการประชุมว่าจะนำเสนอรูปแบบใดหลังจากนั้นจึงได้บรรจุในระเบียบวาระการประชุม เรื่องนี้ผมได้พิจารณาแล้วพบว่าคณะผู้บริหารมีความตั้งใจที่จะดำเนินการให้ประชาชนและประชาชนก็มีการเรียกร้องมาโดยตลอด และวันนี้กองช่างก็ได้นำเสนอรายละเอียดอย่างชัดเจน และปลัดเทศบาลเป็นเจ้าหน้าที่งบประมาณโดยตำแหน่งแต่ไม่ใช่หัวหน้างบประมาณเพราะฉะนั้นก็ต้องอยู่ภายใต้การบังคับบัญชาของท่านนายกเทศมนตรี จึงขอให้ทุกท่านพิจารณาหากสิ่งไหนเป็นความเดือดร้อนของประชาชนก็ขอให้ช่วยกันดำเนินการ วันนี้สภาฯมีหน้าที่ในการรับเรื่องร้องเรียนปัญหาต่างๆและอนุมัติผลงานที่คณะผู้บริหารเสนอและหลังจากนั้นก็ตรวจสอบการทำงานของคณะผู้บริหาร หากผู้บริหารทำการทุจริตสภาฯก็ต้องรับทราบ

ผมรู้สึกภูมิใจในการนำเสนอผลงานของกองช่าง หากสภาฯให้การอนุมัติหลักการ เจ้าหน้าที่ก็ต้องดำเนินการตามขั้นตอนทางพัสดุและประชาชนที่เข้าร่วมรับฟังก็จะรู้สึกภูมิใจ

**นายเกตุ ชัยมงคล** ผมรู้สึกดีใจที่ประชาชนเห็นความสำคัญและได้เข้าร่วมรับฟังการอนุมัติของสภาฯ เพราะก่อนที่เราจะได้รับความไว้วางใจจากประชาชนให้มา

*/รับ........*

รับตำแหน่งสมาชิกสภาฯก็ต้องมีการหาเสียงไว้ต่อประชาชนและความต้องการของประชาชนอันดับแรกก็คือการติดตั้งไฟสัญญาณจราจร ซึ่งนายกเทศมนตรีก็ใช้ระยะเวลาในการดำเนินการตรงจุดนี้จนประสบผลสำเร็จ เรื่องนี้เป็นสิ่งที่ประชาชนต้องการมาช้านานแต่ก็ไม่มีใครสามารถดำเนินการได้

ผมขอยกตัวอย่างการเกิดอุบัติเหตุบริเวณทางแยกบ้านอุโมงค์ซึ่งมีอุบัติเหตุประมาณ 11 ครั้งต่อปี บริเวณหน้าเทศบาล 14 ครั้งต่อปี โดยแต่ละครั้งประชาชนก็เกิดการสูญเสียชีวิตและทรัพย์สิน

วันนี้คณะผู้บริหารได้เสนอให้สภาฯพิจารณาอนุมัติให้ใช้จ่ายเงินสะสมเพื่อติดตั้งไฟสัญญาณจราจรและกองช่างก็ได้อธิบายรายละเอียดอย่างชัดเจนแล้วซึ่งเจ้าหน้าที่ของกองช่างก็เป็นผู้มีทักษะและวิชาชีพในการออกแบบและดำเนินการต่าง ๆ เราควรจะมีความเชื่อมั่นในการทำงานของเจ้าหน้าที่หากเราไม่ไว้ใจให้เจ้าหน้าที่ทำงานและเราต้องตรวจสอบตลอดเวลาต่อไปงานทุกอย่างก็จะชะงักเกิดความล่าช้า และผมไม่เห็นด้วยในการแต่งตั้งคณะกรรมการตรวจสอบแบบแปลนเพราะจะทำให้ทุกอย่างเกิดความล่าช้าและอาจจะทำให้เสียงบประมาณในการดำเนินงานรวมถึงประชาชนอาจจะสูญเสียชีวิตและทรัพย์สินเพิ่มมากขึ้น แต่หากสภาฯอนุมัติให้ดำเนินการวันนี้สภาฯอาจจะทำการตรวจสอบภายหลังได้เพราะการตรวจสอบมีหลายรูปแบบ

**ประธานสภาฯ** หากจะมีการอภิปรายขอให้อภิปรายตรงประเด็นไม่ต้องชี้แจงว่าเห็นด้วยหรือไม่เห็นด้วยเพราะทุกฝ่ายเห็นด้วยที่จะให้มีการดำเนินการ และทุกคนก็เชื่อมั่นในการทำงานของกองช่างและไม่มีใครคัดค้านในการดำเนินการดังกล่าว แต่กองช่างก็ได้เสนอว่าสภาฯสามารถแต่งตั้งคณะกรรมการตรวจสอบราคาได้ แต่ทั้งนี้การดำเนินงานทุกอย่างขอให้ทุกฝ่ายมีความเห็นที่ตรงกัน

**นายประยูร ศิริสุภา** เรื่องนี้เป็นเรื่องเร่งด่วนและเกี่ยวกับความปลอดภัยในชีวิตทรัพย์สินของประชาชนผู้ใช้เส้นทางสัญจร เพราะฉะนั้นผมคิดว่าประชาชนส่วนมากมีความต้องการ และตามที่นายกเทศมนตรีได้กล่าวว่าหากสภาฯอนุมัติให้ใช้จ่ายเงินสะสมวันนี้จะเริ่มดำเนินการได้อีกประมาณ 3-4 เดือน หากวันนี้ได้มีการเลื่อนประชุมพิจารณาก็จะทำให้การดำเนินการล่าช้าออกไป

*/ตามที่........*

ตามที่ นายเกตุ ชัยมงคล ได้กล่าวไว้ว่ากองช่างได้อธิบายข้อมูลประกอบการพิจารณาไว้อย่างชัดเจนแล้ว และหากจะให้สมาชิกสภาฯไปพิจารณารายละเอียดเกี่ยวกับแบบแปลนเองก็คงเป็นเรื่องที่เข้าใจยากพอสมควร และผมไม่เห็นด้วยกับการแต่งตั้งคณะกรรมการเพื่อตรวจสอบการดำเนินงานในตอนนี้ เนื่องจากจะทำให้เกิดความล่าช้า แต่หากสภาฯได้อนุมัติให้ใช้จ่ายเงินสะสมเพื่อดำเนินการแล้วก็สามารถแต่งตั้งคณะกรรมการร่วมทำงานได้ เพราะฉะนั้นผมจึงขอเสนอให้ที่ประชุมได้ลงมติให้แล้วเสร็จภายในวันนี้

**นายเกตุ ชัยมงคล** ตามที่ท่านประธานสภาฯได้กล่าวว่าผมได้อภิปรายนอกเหนือประเด็นนั้น ผมขอชี้แจงว่าผมไม่ได้อภิปรายนอกเหนือประเด็นแต่อย่างใดเพราะที่กล่าวนั้นเป็นการชี้แจงความเป็นมาของการติดตั้งไฟสัญญาณจราจร

**ประธานสภาฯ** ที่ผมได้กล่าวไปนั้นเพื่อจะอธิบายให้ที่ประชุมได้รับทราบว่าทุกคนเห็นด้วยกับการติดตั้งไฟสัญญาณจราจรแต่ประเด็นที่ผมรับฟังและมีความเข้าใจก็คือในวันนี้มีการแจ้งงบประมาณไว้ 2 อย่าง คือ กองช่างได้เสนองบประมาณรวมในการติดตั้งจำนวน 1,500,000 บาท แต่คณะผู้บริหารเสนอประมาณ 2,000,000 บาท สมาชิกสภาฯจะเลือกงบประมาณไหน

**นายเกตุ ชัยมงคล** ผมไม่ทราบว่าตอนนี้มีการเสนองบประมาณเป็น 2 แบบ คือของกองช่างและของคณะผู้บริหารเพราะฉะนั้นจึงขอให้คณะผู้บริหารชี้แจงอีกครั้งว่าจะขอใช้งบประมาณเท่าไหร่

**ประธานสภาฯ** ขอให้กองช่างชี้แจงการประมาณการตามที่ได้เสนออีกครั้ง

**นายพยับ แจ่มหม้อ** ขอชี้แจงว่างบประมาณที่ขออนุมัติต่อสภาฯมีงบประมาณเดียวคือบริเวณทางแยกบ้านอุโมงค์ งบประมาณ 2,030,000 บาท (สองล้านสามหมื่นบาทถ้วน)และบริเวณทางแยกหน้าเทศบาลตำบลสุเทพ งบประมาณ 2,360,000 บาท (สองล้านสามแสนหกหมื่นบาทถ้วน)รวมทั้งหมด 4,390,000 บาท และขออภัยที่การอธิบายเกี่ยวกับงบประมาณก่อนหน้าอาจจะไม่ชัดเจน เพราะเป็นการคำนวณงบประมาณเปรียบเทียบของมหาวิทยาลัยเชียงใหม่แต่ยังไม่ได้รวมรายละเอียดเพิ่มเติม

**ประธานสภาฯ** ผมต้องการทราบรายละเอียดการประมาณการเปรียบเทียบระหว่างของมหาวิทยาลัยเชียงใหม่และของเทศบาลตำบลสุเทพ

**นายโกวิท ลัภพระบุตร** ผมคิดว่าสมาชิกสภาฯทุกท่านเห็นด้วยกับโครงการนี้ แต่ที่ผ่านมาหลังจากที่สมาชิกสภาฯได้อนุมัติให้มีการดำเนินการตามโครงการต่าง ๆ แล้ว

*/แต่.......*

แต่การดำเนินการก็ยังไม่แล้วเสร็จจะมีการขออนุมัติต่อสภาฯเปลี่ยนแปลงหลายครั้ง ตามที่ นายนิพิฐพนธ์ สรรพสิทธิ์สิริ ได้กล่าวไว้ ยกตัวอย่างเช่น งานครุภัณฑ์ของศูนย์เด็กเล็กหรือการก่อสร้างรางระบายน้ำของหมู่ที่ 13 กรณีนี้ก็เช่นเดียวกันที่ผมต้องการให้ชะลอไปก่อนก็เพื่อสมาชิกสภาฯทุกคนจะได้ช่วยกันตรวจสอบเพื่อจะให้ทุกอย่างเป็นไปด้วยความเรียบร้อย เพราะทุกคนก็รอคอยกันมานานกว่าสิบปีแล้วควรจะรออีกซักระยะ**เพื่อ**ให้ทุกอย่างเป็นไปด้วยความเรียบร้อย

และผมขอสอบถามเกี่ยวกับมิเตอร์ไฟฟ้าที่เสนอมา15 แอมป์ มีขนาดกี่เฟส เพราะที่ผมทราบราคามิเตอร์ต่อลูกนั้นไม่เกิน 500 บาท เพราะฉะนั้นต้องระบุรายละเอียดให้ชัดเจนซึ่งผมก็พอจะมีความรู้ด้านช่างและต้องการอาสาช่วยงานของกองช่างและทุกคนที่เกี่ยวข้อง และหากผู้ใดที่ไม่ทราบรายละเอียดตรงจุดไหนก็ให้สอบถามผู้ที่มีความรู้

ชีวิตและทรัพย์สินของประชาชนมีความสำคัญมากแต่การดำเนินการต่าง ๆ นั้นต้องละเอียดรอบคอบรวมถึงต้องใช้งบประมาณให้คุ้มค่าและเกิดประโยชน์สูงสุด และขอให้ทุกฝ่ายช่วยกันตรวจสอบเพื่อให้การดำเนินการต่างๆ เรียบร้อยสมบูรณ์

**นายชนะ แสนใจ** ขอกล่าวที่มาของการติดตั้งไฟสัญญาณจราจร ตามที่ท่านประธานสภาฯ ได้กล่าวว่ากลุ่มของท่านได้มีการหาเสียงต่อประชาชนไว้ว่าจะติดตั้งไฟสัญญาณจราจรภายใน 3 เดือน และขณะนี้ระยะเวลาก็ผ่านมา 1 ปีแล้ว เดิมได้มีการประชุมแขวงการทางและประชาชนที่เกี่ยวข้องรวมถึงท่านประธานสภาฯด้วยที่เข้าร่วมประชุม ตอนนั้นแขวงการทางแจ้งว่าไม่สามารถติดตั้งไฟสัญญาณจราจรได้ เนื่องจากผิดหลักวิศวกรรมแต่ท่านประธาน สภาฯเป็นผู้คัดค้านแขวงการทางจนกระทั่งแขวงการทางยินยอมให้ดำเนินการตามหลักเกณฑ์และวันนี้แขวงการทางก็อนุมัติให้ดำเนินการติดตั้งไฟสัญญาณจราจรได้เนื่องจากผ่านหลักเกณฑ์แล้ว ซึ่งขณะนี้ก็เหลือเพียงขั้นตอนเดียวคือการอนุมัติจากสภาฯให้ใช้จ่ายเงินสะสมและวันนี้กองช่างก็ชี้แจงรายละเอียดต่าง ๆ อย่างชัดเจนแล้วและเจ้าหน้าที่ทุกคนก็มีทักษะทางวิชาชีพ ผมจึงไม่เห็นด้วยที่จะเลื่อนการพิจารณาออกไป

สิ่งที่สำคัญที่สุดในตอนนี้คือความปลอดภัยในชีวิตและทรัพย์สินของประชาชน ทุกวันนี้เกิดอุบัติเหตุขึ้นหลายครั้งและทุกครั้งก็มีการสูญเสีย เพราะฉะนั้นจึงขอให้สภาฯได้เล็งเห็นความสำคัญและประโยชน์ของประชาชน

*/นาย.......*

**นายพยับ แจ่มหม้อ** ประเด็นที่ นายโกวิท ลัภพระบุตร มีความสงสัยเกี่ยวกับมิเตอร์ว่ามีจำนวนกี่เฟสนั้น ขอตอบข้อซักถามว่าเป็นมิเตอร์เฟสเดียวและราคานี้เป็นการอุดหนุนให้การไฟฟ้าส่วนภูมิภาคจังหวัดเชียงใหม่ไม่ใช่จัดซื้อจากร้านค้าเพื่อติดตั้งเอง

ในส่วนของเอกสารที่นำเสนอเป็นเอกสารที่ได้รับการยอมรับหลายด้าน ทั้งทางอินเตอร์เน็ตและเว็ปไซต์ แต่หากจะให้มีการสำเนาแจกทุกท่านก็จะมีข้อจำกัดเกี่ยวกับงบประมาณเพราะราคาการสำเนาแบบแปลนต่อแผ่นประมาณ 40 บาท และเอกสารทั้งชุดมีประมาณ 20 แผ่น หากจะสำเนาแจกทุกคนก็จะมีค่าใช้จ่ายชุดละ 800 บาท ต่อ 1 โครงการ ทั้งหมดมีจำนวน 12 ชุด เพราะฉะนั้นจะมีค่าใช้จ่ายต่อคนๆละ 9,600 บาท และการนำเสนอรายละเอียดแต่ละครั้งนั้นสามารถนำเสนอได้หลายรูปแบบ เช่น แผ่นซีดี

ผมมีความยินดีหากสภาฯจะแต่งตั้งคณะกรรมการร่วมกันตรวจสอบการทำงานและผมมีความเห็นว่าสภาฯ ควรจะมีมติในวันนี้ เพราะทุกคนมีความเสี่ยงในการใช้เส้นทางและทุกชีวิตมีความสำคัญมาก ตัวอย่าง ผมหรือเจ้าหน้าที่ที่ปฏิบัติงาน ณ เทศบาลแห่งนี้มีความวิตกกังกลทุกครั้งที่มีการใช้เส้นทางหรือหลายครั้งที่มีการเกิดอุบัติเหตุและมีการสูญเสียก็จะเห็นความเศร้าโศกของพี่น้องประชาชน จึงขอฝากความหวังไว้ต่อที่ประชุมสภาฯแห่งนี้

**นายสม อัมปาละ** ที่ผ่านมามีการสูญเสียมากพอสมควรและประชาชนก็มีความต้องการจึงขอให้ประธานสภาฯมีมติเพื่อตัดสินว่าจะดำเนินการอย่างไรต่อไป เพราะประชาชนก็มีความคาดหวังต่อโครงการนี้หากมีมติเห็นชอบประชาชนก็จะเกิดความภูมิใจและดีใจที่จะมีความปลอดภัยต่อชีวิตและทรัพย์สินของตนเองและครอบครัวเพิ่มมากขึ้นส่วนการแต่งตั้งคณะกรรมการก็ขึ้นอยู่กับประธานสภาฯว่าจะแต่งตั้งหรือไม่ ในส่วนตัวผมก็เห็นด้วยกับโครงการนี้เพราะทุกอย่างที่เป็นประโยชน์และแก้ไขความเดือดร้อนของประชาชนก็ขอให้ดำเนินการ แต่หากตรงไหนผิดพลาดก็สามารถแก้ไขได้ภายหลังเพื่อให้ตำบลสุเทพเกิดการพัฒนา การดำเนินการทุกขั้นตอนขอให้โปร่งใสตรวจสอบได้เพราะประชาชนในตำบลสุเทพก็ฝากความหวังต่อคณะผู้บริหาร สมาชิกสภาฯรวมถึงเจ้าหน้าที่ที่เกี่ยวข้องทุกฝ่าย ในการขับเคลื่อนพัฒนาตำบล สุเทพและประชาชนให้มีคุณภาพชีวิตที่ดีขึ้น

*/ผม.......*

ผมมีความเชื่อเกี่ยวกับการทำความดีและกฎแห่งกรรมผู้ที่ทำดีต้องได้รับสิ่งดีหากผู้ใดคดโกงก็ต้องได้รับผลแห่งกรรม เพราะฉะนั้นขอให้ทุกฝ่ายทำหน้าที่ของตนเองให้ดีที่สุดและรู้สึกภูมิใจที่เห็นทุกฝ่ายร่วมกันทำงานเพื่อประชาชน

**นางมะลิวัล ดวงยศ** โครงการนี้เป็นโครงการที่ดีทุกคนรวมถึงดิฉันก็เห็นด้วยและมีความต้องการ แต่จากการอภิปรายข้างต้นเหมือนทุกฝ่ายกำลังระบายความแค้นซึ่งตัวดิฉันไม่ทราบที่มาว่าเป็นอย่างไร สภาฯมีหน้าที่ในการตรวจสอบเกี่ยวกับงบประมาณ และท่านต้องอธิบายให้ชัดเจนเพื่อจะได้ชี้แจงให้ประชาชนที่ไม่ได้เข้าร่วมประชุมได้รับฟัง

ตามที่ผู้อำนวยการช่างได้ชี้แจงว่าหากจะสำเนาเอกสารแจกให้สมาชิกสภาฯทุกคน จะเสียงบประมาณจำนวนมาก เพราะฉะนั้นก็ขอให้จัดทำเป็นแผ่นซีดีตามที่ได้เสนอไว้เพื่อให้สมาชิกสภาฯได้ศึกษาข้อมูล และหากวันนี้สภาฯอนุมัติแล้วแต่จะให้พิจารณาเอกสารภายหลังก็ไม่มีประโยชน์อะไร และขอสอบถามว่าตามที่ท่านได้ชี้แจงไว้ หากสภาฯอนุมัติให้ใช้จ่ายเงินสะสมได้ในวันนี้ก็จะสามารถดำเนินการได้อีกประมาณ 3-4 เดือน และหากจะเลื่อนการพิจารณาออกไปอีกเพื่อให้สมาชิกได้ศึกษาเอกสารโดยละเอียดก่อนจะมีผลกระทบหรือไม่

**นายสันติสุข วงค์ประดิษฐ**  ประชาชนได้รอคอยและคาดหวังต่อการติดตั้งไฟสัญญาณจราจรมาช้านาน เมื่อเช้าเวลาประมาณ 08.20 น. ผมได้มีโอกาสใช้เส้นทางบริเวณสี่แยกบ้านอุโมงค์ซึ่งผมเดินทางมาจากถนนฝั่งของตลาดต้นพยอมและจะข้ามถนนไปอีกฝั่งซึ่งใช้ระยะเวลารอคอยประมาณ 10 นาทีกว่าจะข้ามถนนได้ ซึ่งถือว่านานมากเนื่องจากช่วงเวลาดังกล่าวมีผู้ใช้เส้นทางสัญจรจำนวนมากและรถแต่ละคันก็ใช้ความเร็วสูง หากมีการติดตั้งไฟสัญญาณจราจรก็จะลดระยะเวลาตรงจุดนั้นและประชาชนก็มีความปลอดภัยในชีวิตและทรัพย์สิน

และหากเลื่อนการพิจารณาออกไปก็อาจจะเกิดการสูญเสียชีวิตและทรัพย์สินของพี่น้องประชาชน เพราะฉะนั้นผมจึงขอเสนอให้ที่ประชุมมีมติให้แล้วเสร็จในวันนี้และหากจะแต่งตั้งคณะกรรมการเพื่อตรวจสอบการทำงานก็ดำเนินการภายหลัง

**นายธีระพันธ์ เตชะ** ทุกคนต้องให้ความเชื่อมั่นในการทำงานของคณะผู้บริหารและเจ้าหน้าที่ทุกคน โดยให้โอกาสในการทำงาน เพราะสภาฯมีหน้าที่ในการอนุมัติ แต่ขั้นตอนการทำงานตามระเบียบกฎหมายเป็นหน้าที่ของคณะ

*/ผู้บริหาร.......*

ผู้บริหาร และหลังจากที่เราอนุมัติเราก็สามารถสอบถาม , ตรวจสอบพร้อมแต่งตั้งคณะกรรมการตรวจสอบได้ แต่ควรจะทำหลังจากขั้นตอนการอนุมัติแล้ว ภายหลังหากการดำเนินงานสิ้นสุดอาจจะมีงบประมาณเหลือจ่ายจากที่ ขออนุมัติ แต่หากงบประมาณไม่เพียงพอก็จะไม่มีการอนุมัติแล้ว และขอขอบคุณสมาชิกที่อาสาเป็นผู้ช่วยเหลือให้การดำเนินงานประสบผลสำเร็จและหากจะแต่งตั้งใครเป็นผู้ปฏิบัติงานก็เป็นหน้าที่ของคณะผู้บริหาร ในส่วนของภาคประชาชนซึ่งประชาชนก็มีสิทธิ์ในการขออภิปรายและซักถามก็สามารถดำเนินการได้แต่ต้องได้รับการอนุญาตจากประธานสภาฯโดยอาศัยหลักเกณฑ์การเข้ารับฟังการประชุมสภาท้องถิ่นเดิมสมัยนายศุกร์ อธิกร ได้ดำรงตำแหน่งประธานสภาฯและได้จัดทำไว้ แต่ตอนนี้ยังไม่มีการจัดทำก็ขอให้ดำเนินการด้วย

**ประธานสภาฯ** การอภิปรายต่าง ๆ กรุณาอย่าอภิปรายจากความแค้นและการเมือง ทุกคนที่ดำรงตำแหน่งสมาชิกสภาฯจะต้องมีศักดิ์ศรีเท่ากันเพราะถือว่าได้รับการเลือกตั้งมาจากประชาชน หากมีญัตติที่เสนอเข้ามาโดยคณะผู้บริหารต้องมีการตัดสินด้วยการลงมติว่าเห็นด้วยหรือไม่ หากมติเท่ากันประธานสภาฯ ก็มีสิทธิ์ในการออกเสียงชี้ขาด

และตามที่รองประธานสภาฯได้กล่าวไว้ผมก็ทราบว่าระเบียบยังไม่ได้จัดทำแต่ผมก็ให้จัดสถานที่สำหรับรับรองประชาชนที่เข้าร่วมรับฟังการประชุมและหากมีข้อซักถามผมก็จะอนุญาตให้ซักถามในระเบียบวาระสุดท้ายเรื่องอื่นๆ

และตามที่ผู้อำนวยการกองช่างได้กล่าวว่าหากจะสำเนาเอกสารแบบแปลนแจกให้สมาชิกทุกคนมีข้อจำกัดเรื่องงบประมาณนั้น ผมก็เสนอให้แต่งตั้งตัวแทนของสมาชิกสภาฯ ได้เข้าร่วมการตรวจสอบการดำเนินงานและต่อไปผมขออนุญาตแต่งตั้งคณะกรรมการจากสภาฯเพื่อตรวจสอบการใช้งบประมาณรวมถึงการจัดทำระเบียบหลักเกณฑ์การเข้ารับฟังการประชุมสภาฯของพี่น้องประชาชน เนื่องจากในการประชุมสภาฯทุกครั้งจะต้องมีการจัดทำหนังสือเชิญกำนัน/ผู้ใหญ่บ้าน เพื่อเข้าร่วมรับฟังการประชุมพร้อมประชาสัมพันธ์ให้ประชาชนทุกคนได้รับทราบ และตามกำหนดการประชุมสภาฯสมัยสามัญ สมัยที่ 2 มีกำหนดถึงวันที่ 2 กรกฎาคม 2556 และหากจะดำเนินการประชุมวันเสาร์หรืออาทิตย์มีข้อจำกัดหรือข้อห้ามหรือไม่

**นางสาวศิรินทิพย์ หลักดี** ไม่มีข้อห้ามแต่อย่างใดสามารถประชุมได้

*/ประธานสภาฯ.......*

**ประธานสภาฯ** ก่อนที่จะมีการลงมติผมขอให้ข้อสรุปเพิ่มเติมดังนี้

1) ทุกฝ่ายเห็นชอบในการดำเนินการตามโครงการนี้

2) เมื่อยังไม่มีความชัดเจนเกี่ยวกับงบประมาณการก่อสร้างผมจึงขอเสนอตัวแทนของสภาฯจำนวน 3-4 คนเพื่อช่วยตรวจสอบว่าจะใช้งบประมาณไหน

3) อนุมัติให้สร้างและหลังจากการตรวจสอบให้นำมาเสนอต่อสภาฯอีกครั้ง

**นายเกตุ ชัยมงคล** วันนี้ควรจะมีการอนุมัติตามประเด็นที่คณะผู้บริหารเสนอเพียงประเด็นเดียว หากจะแบ่งเป็นหลายประเด็นตามที่ท่านประธานสภาฯเสนอผมขอคัดค้านเพราะจะทำให้ทุกฝ่ายเกิดความสับสน

**ประธานสภาฯ** ในการประชุมสภาฯ หากมีการเสนอสมาชิกสภาฯก็ต้องพิจารณาและที่ผมได้เสนอไปนั้นก็เพื่อต้องการหาทางออกให้ โดยการอนุมัติในหลักการก่อน หลังจากนั้นก็ตรวจสอบเกี่ยวกับงบประมาณ

**นายกเทศมนตรี** ผมเคยมีนโยบายในการติดตั้งไฟสัญญาณจราจร เนื่องจากเป็นความต้องการของประชาชนและในการดำเนินการทุกขั้นตอนนั้นเป็นเรื่องที่ยากลำบากกว่าจะผ่านมาถึงจุดนี้ ผมเคยเชิญท่านผู้ว่าราชการจังหวัดและผู้กำกับการจราจรของจังหวัดเชียงใหม่รวมถึงประธานสภาฯและทุกฝ่ายที่เกี่ยวข้องได้มาร่วมรับฟังประเด็นปัญหาและตรวจสอบจากสถานที่จริง ซึ่งทุกฝ่ายก็เห็นชอบให้ติดตั้งได้ และวันนี้ก็เป็นขั้นตอนการอนุมัติให้ใช้จ่ายเงินสะสม เพื่อดำเนินการหากการอนุมัติล่าช้าอาจจะส่งผลกระทบให้งบประมาณเพิ่มมากขึ้นและก่อนการติดตั้งต้องแต่งตั้งคณะกรรมการตรวจรับและควบคุมงานและหลังจากการก่อสร้างเสร็จสิ้นต้องได้รับการตรวจสอบจากคณะกรรมการอีกครั้งภายใน 7 วัน

และหลังจากการอนุมัติเจ้าหน้าที่พัสดุก็ต้องดำเนินการตามขั้นตอนอย่างเปิดเผย ซึ่งทุกท่านก็สามารถเข้าร่วมตรวจสอบได้ ที่ผ่านมามีประชาชนได้สอบถามจำนวนมากกว่าเมื่อไหร่จะมีการติดตั้งไฟสัญญาณจราจรเพราะท้องถิ่นไม่มีอำนาจในการดำเนินการมีแต่หน้าที่เท่านั้น แขวงการทางได้แจ้งว่าหลายแห่งทางภาคอีสานมีการติดตั้งไฟสัญญาณจราจรให้เหมาะสมกับความเจริญของท้องถิ่นแต่ไม่ใช่การติดตั้งเพื่อป้องกันการเกิดอุบัติเหตุ แต่ท้องที่เรามีความจำเป็นต้องติดตั้งเพราะพี่น้องประชาชนต้องการความ

*/ปลอดภัย.......*

ปลอดภัยในชีวิตและทรัพย์สิน โดยประชาชนที่อาศัยอยู่ในบ้านชญยลได้บริจาคงบประมาณ 150,000 บาท เพื่อปรับพื้นที่ให้มีความเหมาะสม

คณะผู้บริหารได้กันงบประมาณไว้เพื่อดำเนินการตามโครงการนี้ตั้งแต่เข้ารับการดำรงตำแหน่งปีแรก หากวันนี้สภาฯไม่ให้การอนุมัติเกรงว่าอาจจะมีค่าใช้จ่ายสูงขึ้นและตอนนี้เราได้ดำเนินการทุกอย่างถูกต้องตามขั้นตอนทุกฝ่ายที่เกี่ยวข้องก็เห็นชอบให้ดำเนินการได้จึงไม่มีความจำเป็นที่เราจะต้องรอเพราะหากล่าช้าประชาชนอาจจะเกิดการสูญเสียชีวิตและทรัพย์สิน และประชาชนที่มารับฟังการประชุมในวันนี้ทุกฝ่ายมาด้วยความสมัครใจ เพราะฉะนั้นวันนี้จึงขอให้ที่ประชุมมีมติเพื่อสร้างความสุขให้แก่พี่น้องประชาชน

**นายเกตุ ชัยมงคล** ผมขอเสนอให้ที่ประชุมสภาฯลงมติเพื่ออนุมัติให้คณะผู้บริหารใช้จ่ายเงินสะสมเพื่อติดตั้งไฟสัญญาณจราจร

**ประธานสภาฯ** มีสมาชิกสภาฯผู้ใดมีความคิดเห็นเป็นอย่างอื่นหรือว่าเห็นด้วยตามที่ผมได้เสนอหรือไม่ คือ การอนุมัติในหลักการวันนี้และแต่งตั้งให้คณะกรรมการตรวจสอบอีกครั้ง

**นายประยูร ศิริสุภา** วันนี้ขอให้มีมติในการอนุมัติให้ใช้จ่ายเงินสะสมก่อนและตามที่ท่านประธานสภาฯเสนออาจจะดำเนินการภายหลัง

**ประธานสภาฯ** ผมเสนอว่าวันนี้ให้มีการอนุมัติก่อนและให้คณะกรรมการตรวจสอบเกี่ยวกับราคาอีกครั้ง

**นายชนะ แสนใจ** ผมขอเสนอให้ประธานสภาฯขอมติว่าจะอนุมัติให้คณะผู้บริหารใช้จ่ายเงินสะสมเพื่อติดตั้งไฟสัญญาณจราจรเท่านั้น

**ประธานสภาฯ** มีผู้ใดจะเสนอข้อคิดเห็นเพิ่มเติมหรือไม่(ไม่มีผู้เสนอ)หากไม่มีผู้เสนอผมขอมติที่ประชุมว่าผู้ใดอนุมัติให้คณะผู้บริหารใช้จ่ายเงินสะสม จำนวน 4,390,000 บาท เพื่อติดตั้งสัญญาณไฟจราจร จำนวน 2 จุด ดังนี้

1 บริเวณทางแยกบ้านอุโมงค์ ตำบลสุเทพ อำเภอเมืองเชียงใหม่ จังหวัดเชียงใหม่ งบประมาณ 2,030,000 บาท (สองล้านสามหมื่นบาทถ้วน)

2 บริเวณทางแยกหน้าเทศบาลตำบลสุเทพ อำเภอเมืองเชียงใหม่ จังหวัดเชียงใหม่ งบประมาณ 2,360,000 บาท (สองล้านสามแสนหกหมื่นบาทถ้วน)

*/มติ.......*

**มติที่ประชุม**

อนุมัติ 6 เสียง

ไม่อนุมัติ - เสียง

งดออกเสียง 6 เสียง

**10.2 ขออนุมัติใช้จ่ายเงินสะสมเพื่อปรับปรุงอาคารเอนกประสงค์ กว้าง 4 เมตร ยาว 12 เมตร บริเวณหน้าวัดป่าแดง หมู่ที่ 14 บ้านใหม่หลังมอ งบประมาณ 81,500 บาท (แปดหมื่นหนึ่งพันห้าร้อยบาทถ้วน)**

**ข้อกฎหมาย**

ระเบียบกระทรวงมหาดไทยว่าด้วยการรับเงิน การเบิกจ่ายเงิน การ ฝากเงินการเก็บรักษาเงินและการตรวจเงินขององค์กรปกครองส่วนท้องถิ่น (ฉบับที่ ๒) พ.ศ. ๒๕๔๘

ข้อ ๘๙ องค์กรปกครองส่วนท้องถิ่นอาจใช้จ่ายเงินสะสมได้ โดยได้รับอนุมัติจากสภาท้องถิ่นภายใต้เงื่อนไข ดังต่อไปนี้

(๑) ให้กระทำได้เฉพาะกิจ ที่อยู่ในอำนาจหน้าที่ขององค์กรปกครองส่วนท้องถิ่น ซึ่งเกี่ยวกับด้านการบริการชุมชนและสังคม หรือกิจการที่เป็นการเพิ่มพูนรายได้ขององค์กรปกครองส่วนท้องถิ่น หรือกิจการที่จัดทำเพื่อบำบัดความเดือดร้อนของประชาชน ทั้งนี้ ต้องเป็นไปตามแผนพัฒนาขององค์กรปกครองส่วนท้องถิ่น หรือตามที่กฎหมายกำหนด

**นายชนะ แสนใจ** ญัตตินี้เป็นการขออนุมัติใช้จ่ายเงินสะสมเพื่อปรับปรุงอาคารเอนกประสงค์ กว้าง 4 เมตร ยาว 12 เมตร บริเวณหน้าวัดป่าแดง หมู่ที่ 14 บ้านใหม่หลังมอ สืบเนื่องมาจากได้รับการร้องเรียนมาจากประชาชนและประธาน อสม.หมู่ที่ 14 ว่าหลังคาของศาลาเอนกประสงค์หลังนี้ชำรุดเสียหายมานานแล้วแต่ไม่ได้รับการปรับปรุงแก้ไขชาวบ้านไม่ได้ใช้ประโยชน์ ซึ่งได้หารือกับท่านนายกเทศมนตรีแล้วหากจะใช้งบประมาณของปี 2557 ก็เกรงว่าจะล่าช้าเลยขออนุมัติจ่ายขาดเงินสะสมจำนวน 81,500 บาท (แปดหมื่นหนึ่งพันห้าร้อยบาทถ้วน)

**นายโกวิท ลัภพระบุตร** เรื่องนี้ผมได้ร่วมตรวจสอบกับท่านรองนายกเทศมนตรีและสมาชิกสภาฯบางท่านแล้วพบว่าเป็นการปรับปรุงเพียงเล็กน้อยใช้งบประมาณไม่มากจึงไม่จำเป็นต้องนำเสนอแบบแปลนก็ได้

*/ประธานสภาฯ.......*

**ประธานสภาฯ** ผมมีข้อเสนอว่าควรจะดำเนินการปรับปรุงแก้ไขให้ดีที่สุดซึ่งอาจจะใช้งบประมาณดำเนินการมากขึ้นเพื่อให้เกิดความเหมาะสมและประชาชนสามารถใช้งานได้

**นายชนะ แสนใจ** ตามที่ นายโกวิท ลัภพระบุตร ได้กล่าวไว้ว่าในส่วนที่ชำรุดจะมีเพียงหลังคา,เปลี่ยนประตูบานเลื่อนและปรับปรุงห้องน้ำให้มีความเหมาะสมซึ่งประชาชนก็มีความพึงพอใจส่วนบริเวณพื้นอาคารยังดีและสามารถใช้งานได้อยู่ ซึ่งหากจะทำการขยายอาคารให้กว้างขึ้นก็ไม่สามารถดำเนินการได้เนื่องจากมีข้อจำกัดเกี่ยวกับพื้นที่

**นายโกวิท ลัภพระบุตร** ขอสอบถามว่าจะมีการเพิ่มเติมประตูรั้วด้านขวาหรือไม่

**ประธานสภาฯ** หากขออนุมัติวันนี้แล้วจะมีการขออนุมัติเพิ่มเติมครั้งต่อไปหรือไม่

**นายชนะ แสนใจ** ไม่มีการขออนุมัติเพิ่มเติมแล้ว

**ประธานสภาฯ** มีผู้ใดประสงค์จะอภิปรายเพิ่มเติมหรือไม่(ไม่มีผู้อภิปราย)หากไม่มีผมขอมติที่ประชุมว่าอนุมัติให้คณะผู้บริหารใช้จ่ายเงินสะสมเพื่อปรับปรุงอาคารเอนกประสงค์ กว้าง 4 เมตร ยาว 12 เมตร บริเวณหน้าวัดป่าแดง หมู่ที่ 14 บ้านใหม่หลังมอ งบประมาณ 81,500 บาท (แปดหมื่นหนึ่งพันห้าร้อยบาทถ้วน) หรือไม่

**มติที่ประชุม**

อนุมัติ 10 เสียง

ไม่อนุมัติ - เสียง

งดออกเสียง 1 เสียง

ไม่อยู่ในที่ประชุม 1 เสียง

**10.3 ขอความเห็นชอบต่ออายุสัญญาเช่าพื้นที่อาคารร้านค้าชุมชนและศูนย์ หัตถกรรม ราย นางสาวกานต์ชนก ประกาศวุฒิสาร โดยไม่ต้องดำเนินการ ประมูล**

**ข้อระเบียบกฎหมาย**

ระเบียบกระทรวงมหาดไทยว่าด้วยการจัดหาประโยชน์ในทรัพย์สินขององค์กรปกครองส่วนท้องถิ่น พ.ศ. 2543

ข้อ ๖ การให้เช่าอสังหาริมทรัพย์ขององค์กรปกครองส่วนท้องถิ่นให้ดำเนินการโดยวิธีประมูล

1. มีกำหนดไม่เกินสามปี ให้ผู้บริหารท้องถิ่น เป็นผู้มีอำนาจอนุมัติ

*/(2).......*

(๒) มีกำหนดเกินสามปี ให้สภาท้องถิ่นเป็นผู้อนุมัติการให้เช่าตามวรรคหนึ่ง ถ้าที่ความจำเป็นหรือเพื่อประโยชน์ของทางราชการให้ผู้บริหารท้องถิ่นเสนอสภาท้องถิ่นให้ความเห็นชอบดำเนินการเป็นอย่างอื่น โดยไม่ต้องดำเนินการประมูล ทั้งนี้เท่าที่ไม่ขัดหรือแย้งกับกฎหมาย

**นายกเทศมนตรี** สำหรับเรื่องนี้ได้ดำเนินการเมื่อปี 2548 ซึ่งเดิมท่านประธานสภาฯได้ดำรงตำแหน่งเป็นประธานคณะกรรมการร้านค้าชุมชนและคณะกรรมการได้มีคำมั่นสัญญาว่าจะพิจารณาต่ออายุสัญญาแก่ผู้เช่าทุก 3 ปี กำหนดระยะเวลาไม่น้อยกว่า 10 ปี ต่อมาได้มีการดำเนินการโดยเทศบาลก็ได้ทำการต่อสัญญาแล้ว 1 ครั้ง ซึ่งคณะกรรมการร้านค้าชุมชนชุดก่อนระยะเวลาของสัญญา 1 ปี จะครบกำหนดในวันที่ 1 กันยายน ในส่วนของรายได้ปัจจุบันมีรายได้ประมาณปีละ 700,000 บาท และหากอนุมัติให้ต่อสัญญาโดยไม่ต้องทำการประมูลคณะผู้บริหารก็จะดำเนินการโดยสัญญาจะสิ้นสุดลงในปี พ.ศ. 2558 ซึ่งครบ 10 ปี ที่ผ่านมาผู้เช่าเอกชนได้มีการวางหลักทรัพย์ที่กรมบังคับคดี จำนวน 2 ปีเพื่อป้องกันการฟ้องร้องและคุ้มครองผู้เช่าเพราะเทศบาลไม่ได้รับค่าเช่าในช่วงนั้น วันนี้จึงขอความเห็นชอบต่อสภาฯต่ออายุสัญญาเช่าพื้นที่อาคารร้านค้าชุมชนและศูนย์หัตถกรรม ราย นางสาวกานต์ชนก ประกาศวุฒิสาร โดยไม่ต้องดำเนินการประมูล

**ประธานสภาฯ** ขอชี้แจงและซักถามดังนี้

1)ตามที่ได้มีการนำเสนอข้อมูลที่เกี่ยวกับผมเมื่อปี 2548 แต่เมื่อปี 2552 ได้มีการยกเลิกคณะกรรมการชุดเดิมโดยมีผมเป็นประธานแล้ว เพราะฉะนั้นผมจึงไม่เกี่ยวข้องกับเรื่องนี้และขอสอบถามดังนี้

2)คณะกรรมการชุดปัจจุบันมีใครบ้าง

3)การให้เช่าร้านค้าชุมชนหากไม่เกินสามปีเป็นอำนาจของคณะผู้บริหารแต่หากเกินสามปีต้องขออนุมัติต่อสภาฯไช่หรือไม่

**นายวรวิทย์ สลักลาย** ประเด็นที่ขออนุมัติก็คือการต่อสัญญาเช่าโดยไม่ต้องประมูลไม่เกี่ยวกับระยะเวลา

**ประธานสภาฯ** หากระยะเวลาไม่เกินสามปีก็เป็นอำนาจอนุมัติของคณะผู้บริหาร

**นายวรวิทย์ สลักลาย** ประเด็นการเช่าโดยผู้เช่ารายเดิมโดยไม่ต้องทำการประมูลนั้นต้องขอความเห็นชอบต่อสภาฯ

**ประธานสภาฯ** ผมเข้าใจในระเบียบที่ท่านได้เสนอมาก็คือการให้เช่า

*/อสังหาริมทรัพย์......*

อสังหาริมทรัพย์ขององค์กรปกครองส่วนท้องถิ่นให้ดำเนินการโดยวิธีประมูล

(๑) มีกำหนดไม่เกินสามปี ให้ผู้บริหารท้องถิ่น เป็นผู้มีอำนาจอนุมัติ

(๒) มีกำหนดเกินสามปี ให้สภาท้องถิ่นเป็นผู้อนุมัติการให้เช่าตามวรรคหนึ่ง ถ้ามีความจำเป็น หรือเพื่อประโยชน์ของทางราชการให้ผู้บริหารท้องถิ่นเสนอสภาท้องถิ่นให้ความเห็นชอบดำเนินการเป็นอย่างอื่น โดยไม่ต้องดำเนินการประมูล

**นายวรวิทย์ สลักลาย**  ขอให้ดูในประเด็นที่ 2 ก็คือถ้าที่ความจำเป็นหรือเพื่อประโยชน์ของทางราชการให้ผู้บริหารท้องถิ่นเสนอสภาท้องถิ่นให้ความเห็นชอบดำเนินการเป็นอย่างอื่น โดยไม่ต้องดำเนินการประมูล และประเด็นนี้จะมีการต่อสัญญาให้ผู้เช่ารายเดิมและไม่ต้องทำการประมูลเพราะฉะนั้นจึงต้องเสนอให้สภาฯอนุมัติด้วย

**ประธานสภาฯ** หากจะดูประเด็นที่ 2 ตามระเบียบขอให้ดูประเด็นใหญ่ด้วยนั่นก็คือ ข้อ ๖การให้เช่าอสังหาริมทรัพย์ขององค์กรปกครองส่วนท้องถิ่นให้ดำเนินการโดยวิธีประมูล

(๑) มีกำหนดไม่เกินสามปี ให้ผู้บริหารท้องถิ่น เป็นผู้มีอำนาจอนุมัติ

(๒) มีกำหนดเกินสามปี ให้สภาท้องถิ่นเป็นผู้อนุมัติการให้เช่าตามวรรคหนึ่ง ถ้ามีความจำเป็นหรือเพื่อประโยชน์ของทางราชการให้ผู้บริหารท้องถิ่นเสนอสภาท้องถิ่นให้ความเห็นชอบดำเนินการเป็นอย่างอื่น โดยไม่ต้องดำเนินการประมูล ทั้งนี้เท่าที่ไม่ขัดหรือแย้งกับกฎหมาย

ซึ่งการต่อสัญญาครั้งนี้มีกำหนดแค่ 2 ปี เพราะฉะนั้นจึงไม่ต้องขออนุมัติต่อสภาฯ

**นายวรวิทย์ สลักลาย** มีเงื่อนไขบังคับเกี่ยวกับวิธีการ ซึ่งการดำเนินการครั้งนี้จะไม่ทำการประมูลเพราะฉะนั้นต้องขออนุมัติต่อสภาฯ

**นายโกวิท ลัภพระบุตร** ขอสอบถามผู้ที่เกี่ยวข้องว่าสัญญาที่จะต่อเนื่องมีระยะเวลากี่ปี จะจัดทำสัญญา 2 ปีเพื่อให้ครบ 10 ปี หรือว่าขยายออกไปอีกและในการดำเนินการดังกล่าวเป็นอำนาจของสภาฯหรือว่าคณะผู้บริหาร

**ประธานสภาฯ** ที่ผ่านมาได้มีการยกเลิกคณะกรรมการร้านค้าชุมชนแล้วเพราะฉะนั้นเกี่ยวกับระยะเวลา 10 ปีตามสัญญานั้นก็ต้องยกเลิกด้วย

**นายกเทศมนตรี** ที่ผ่านมามีการยกเลิกคณะกรรมการชุดเดิมแต่กฎหมายที่มีการจัดทำโดยคณะกรรมการชุดเดิมก็ยังมีผลในการบังคับใช้ ซึ่งสอดคล้องกับคณะ ปฏิวัติที่หากมีการยกเลิกแล้วแต่ก็ยังต้องมีการใช้กฎหมายของคณะปฏิวัติ

*/และ.......*

และเพื่อให้สภาฯได้รับทราบการดำเนินงานของร้านค้าชุมชนว่ามีขั้นตอนการทำงานอย่างไรจึงมีการนำเสนอเรื่องนี้ต่อสภาฯ

ที่ผ่านมาได้มีการต่อสัญญาแล้ว 1 ปี และระยะเวลาในการจัดทำครั้งต่อไปก็คือ 2 ปี ไม่เกิน 3 ปี เริ่มตั้งแต่วันที่ 1 ตุลาคม เป็นต้นไปเพื่อให้ครบ 10 ปี ตามที่ได้ให้คำมั่นสัญญาไว้กับผู้เช่า

**ประธานสภาฯ** กฎหมายของคณะปฏิวัติที่ยังสามารถใช้บังคับได้เนื่องมากจากสภาฯอนุมัติให้บังคับใช้ แต่กรณีผมสภาฯมีมติให้พ้นจากตำแหน่ง และขอเสนอแนะว่าหากจะต่ออายุสัญญาไม่เกินสามปีกรณีนี้ให้แจ้งสภาฯเพื่อรับรู้ และให้คณะกรรมการหารือกันว่าจะพิจารณาต่อสัญญากี่ปีหากเกิน 4 ปีก็ขออนุมัติต่อสภาฯนายกฯก็เป็นผู้มีอำนาจในการอนุมัติ

**นายวรวิทย์ สลักลาย** เดิมคณะกรรมการร้านค้าฯได้ตั้งระยะเวลาสัญญา 6 ปี และหลังจากมีข้อบัญญัติของร้านค้าชุมชนที่ดำเนินการประมูลโดยอ้างอิงระเบียบราชการเป็นหลักซึ่งเป็นที่มาของผู้เช่าปัจจุบัน ภายหลังเทศบาลมีอำนาจในการบริหารจัดการร้านค้าชุมชน ทั้งคำมั่นสัญญาและเงินรายได้รวมถึงสิทธิทางการค้าต่าง ๆ โดยองค์กรต้องยอมรับเงื่อนไขต่าง ๆ และปัจจุบันนายกเทศมนตรีได้แต่งตั้งรองนายกเทศมนตรี นายธีระพันธ์ ชนะชัย เป็น ประธานคณะกรรมการร้านค้าชุมชน โดยได้มีการประชุมหารือกันมาตลอดส่วนหลักการเกี่ยวกับการประมูลก็ต้องดำเนินการตามกฎระเบียบโดยเทศบาลได้ประสานไปยังจังหวัด เพื่อกำหนดอัตราค่าเช่าซึ่งตอนนี้ก็ได้ข้อยุติแล้ว ยังเหลืออีก 1 ขั้นตอน คือการเรียกผู้เช่ามาทำสัญญาให้ครบ 10 ปี โดยไม่ต้องทำการประมูล

**ประธานสภาฯ** ข้อสรุปก็คือให้ดำเนินการเองและไม่ต้องผ่านสภาฯ และหลังจากดำเนินการแล้วก็แจ้งให้สภาฯทราบภายหลัง ตามระเบียบคือหากมีกำหนดเกินสามปี ให้สภาท้องถิ่นเป็นผู้อนุมัติการให้เช่าตามวรรคหนึ่ง ถ้ามีความจำเป็นหรือเพื่อประโยชน์ของทางราชการให้ผู้บริหารท้องถิ่นเสนอสภาท้องถิ่นให้ความเห็นชอบดำเนินการเป็นอย่างอื่น โดยไม่ต้องดำเนินการประมูล เพราะฉะนั้นขอให้ถอนญัตตินี้ออกไป

**นายวรวิทย์ สลักลาย** ปลัดเทศบาลเป็นผู้แนะนำให้เสนอต่อสภาฯพิจารณา

**ประธานสภาฯ** ปลัดเทศบาลแนะนำให้เสนอต่อสภาฯ แต่นายกเทศมนตรียังไม่ให้เสนอ และในเมื่อข้อกฎหมายยังไม่ชัดเจน หากสภาฯมีมติอนุมัติแล้วใครจะ

*/เป็นผู้.......*

เป็นผู้รับผิดชอบ เช่น กรณี การติดตั้งไฟสัญญาณจราจรหากมีผู้เสียชีวิตผู้ใดจะเป็นผู้รับผิดชอบ เพราะฉะนั้นจึงขอให้เป็นกรณีแจ้งเพื่อทราบ

**นายเกตุ ชัยมงคล** ระเบียบวาระนี้ขอให้คณะผู้บริหารถอนญัตติออกไปก่อนเพราะยังไม่มีความชัดเจนและปลัดเทศบาลก็ไม่เข้าร่วมประชุมจึงไม่สามารถชี้แจงข้อสงสัยได้

**นายกเทศมนตรีฯ** ระเบียบวาระนี้ขอเปลี่ยนจาก เรื่องพิจารณาเป็นเรื่องแจ้งเพื่อทราบ

**ระเบียบวาระที่ 11** **ญัตติ อื่นๆ(ถ้ามี)**

**ประธานสภาฯ** ขอให้ที่ประชุมเสนอรายชื่อสมาชิกสภาฯเป็นคณะกรรมการติดตามการใช้งบประมาณของเทศบาล จำนวน 3 คน เริ่มตั้งแต่โครงการติดตั้งไฟสัญญาณจราจร

**คณะกรรมการตรวจสอบการใช้งบประมาณของเทศบาล**

**การเสนอรายชื่อ คนที่ 1**

**ผู้เสนอ**

นางเหรียญ ปวงเมา

**ผู้ถูกเสนอ**

นายโกวิท ลัภพระบุตร

**ผู้รับรอง**

1) นายนิพิฐพนธ์ สรรพิสิทธิ์สิริ

2) นางมะลิวัล ดวงยศ

**การเสนอรายชื่อ คนที่ 2**

**ผู้เสนอ**

นายประยูร ศิริสุภา

**ผู้ถูกเสนอ**

นายเกตุ ชัยมงคล

**ผู้รับรอง**

1) นายสันติสุข วงค์ประดิษฐ

2) นายพินธ์ ตาสิงห์

**การเสนอรายชื่อ คนที่ 3**

**ผู้เสนอ**

นายโกวิท ลัภพระบุตร

*/ผู้ถูก.......*

**ผู้ถูกเสนอ**

นางมะลิวัล ดวงยศ

**ผู้รับรอง**

1) นางเหรียญ ปวงเมา

2) นายนิพิฐพนธ์ สรรพสิทธิ์สิริ

**สรุปรายชื่อคณะกรรมการทั้ง 3 คน**

1) นายโกวิท ลัภพระบุตร

2) นายเกตุ ชัยมงคล

3) นางมะลิวัล ดวงยศ

ทั้งนี้ให้คณะกรรมการทั้งสามมีหน้าที่ตรวจสอบและติดตามการใช้งบประมาณของเทศบาลเริ่มตั้งแต่โครงการติดตั้งไฟสัญญาณจราจร

**คณะกรรมการจัดทำระเบียบการเข้ารับฟังการประชุมสภาฯ**

**การเสนอรายชื่อ คนที่ 1**

**ผู้เสนอ**

นายเกตุ ชัยมงคล

**ผู้ถูกเสนอ**

นายธีระพันธ์ เตชะ

**ผู้รับรอง**

1) นายประยูร ศิริสุภา

2) นายสันติสุข วงค์ประดิษฐ

**การเสนอรายชื่อ คนที่ 2**

**ผู้เสนอ**

นายสันติสุข วงค์ประดิษฐ

**ผู้ถูกเสนอ**

นายพินธุ์ ตาสิงห์

**ผู้รับรอง**

1) นายธีระพันธ์ เตชะ

2) นายประยูร ศิริสุภา

**การเสนอรายชื่อ คนที่ 3**

**ผู้เสนอ**

นายโกวิท ลัภพระบุตร

*/ผู้ถูก.......*

**ผู้ถูกเสนอ**

นายประยูร ศิริสุภา

**ผู้รับรอง**

1) นายพินธ์ ตาสิงห์

2) นายสม อัมปาละ

**สรุปรายชื่อคณะกรรมการทั้ง 3 คน**

1) นายธีระพันธ์ เตชะ

2) นายพินธุ์ ตาสิงห์

3) นายประยูร ศิริสุภา

ทั้งนี้ ขอให้คณะกรรมการทั้งสามท่านช่วยกันจัดทำหลักเกณฑ์ว่าด้วยการรับฟังการประชุมสภาฯโดยเร็วและสามารถเบิกค่าเบี้ยประชุมได้

**นายประยูร ศิริสุภา** ก่อนการประชุมได้รับการประสานจากผู้ใหญ่บ้านหมู่ที่ 15 กรณีได้รับแจ้งจากผู้ใหญ่บ้าน บ้านทรายคำ หมู่ที่ 15 ตำบลสุเทพ อำเภอเมือง จังหวัดเชียงใหม่ ว่าสายเครื่องเสียงตามสายประจำหมู่บ้านถูกตัดเป็นประจำซึ่งสอบถามแล้วได้ความว่าสาเหตุการถูกตัดเนื่องจากเจ้าหน้าที่จากหน่วยงานอื่น เช่น การไฟฟ้าส่วนภูมิภาคฯที่เข้าปฏิบัติงานในพื้นที่ทำการตัดสายและไม่ดำเนินการให้เหมือนเดิม เพื่อให้การดำเนินการประชาสัมพันธ์ในหมู่บ้าน เป็นไปด้วยความเรียบร้อย จึงขอให้คณะผู้บริหารแจ้งเจ้าหน้าที่ที่เกี่ยวข้องซ่อมแซมปรับปรุงให้เหมือนเดิม

**ประธานสภาฯ** ต่อไปหากมีกรณีเช่นนี้ขอให้ประสานงานโดยตรงมายังเทศบาลหรือเจ้าหน้าที่ที่เกี่ยวข้องทันทีเพราะหากรอเสนอในที่ประชุมสภาฯจะทำให้เกิดความล่าช้า และฝากผู้อำนวยการกองช่างช่วยตรวจสอบดูแลด้วย

**นายพยับ แจ่มหม้อ** ประเด็นนี้จะนำหารือกับคณะผู้บริหารเกี่ยวกับการแก้ไขปัญหาโดยอาจจะทำข้อตกลงร่วมกันระหว่างการไฟฟ้าส่วนภูมิภาค เพราะหน่วยงานอื่นจะมีการเสียค่าธรรมเนียมให้กับการไฟฟ้าส่วนภูมิภาคแต่ของเทศบาลไม่มีการจ่ายค่าธรรมเนียม

**ประธานสภาฯ** ด้วยได้รับทราบว่าไฟกิ่งตามแนวถนนในหมู่บ้านหมู่ที่ 15 บ้าน ทรายคำ ที่ใช้เป็นแสงสว่างตามถนนนั้นประชาชนผู้ใช้ไฟฟ้าต้องเป็น

*/ผู้.......*

ผู้รับผิดชอบชำระค่าธรรมเนียมไฟฟ้าเองทั้งหมดโดยเฉลี่ยจากมิเตอร์จ่ายไฟของทุกครัวเรือนจริงหรือไม่ ข้อเท็จจริงเป็นเช่นไรขอให้ตรวจสอบด้วย

**นายสม อัมปาละ** ขอสอบถามเกี่ยวกับการติดตั้งไฟสัญญาณจราจรว่าจะเริ่มดำเนินการ และจะแล้วเสร็จเมื่อไหร่ ขอให้ชี้แจงโดยชัดเจนเพื่อแจ้งให้ประชาชนได้รับทราบ

**นางอัจฉรา ประจงกิจ** เมื่อได้รับการอนุมัติจากสภาฯแล้วขั้นตอนต่อไปก็คือการดำเนินการตามขั้นตอนของพัสดุ โดยจะมีการแต่งตั้งคณะกรรมการกำหนดราคากลางซึ่งจะใช้ระยะเวลา ประมาณ 2 อาทิตย์ และต้องดำเนินการด้วยวิธีอีออกชั่นหากมีผู้เสนอราคาจะใช้ระยะเวลาดำเนินการประมาณ 2 เดือน ส่วนระยะเวลาของการก่อสร้างกองช่างจะต้องประสานงานไปยังเขตอีกครั้ง ระยะเวลาประมาณ 6 เดือน เพราะฉะนั้นหากการอนุมัติล่าช้าเจ้าหน้าที่ก็จะไม่สามารถดำเนินการตามขั้นตอนต่าง ๆ ได้

กรณี นายนิพิฐพนธ์ สรรพสิทธิ์สิริ ได้สอบถามเกี่ยวกับการจัดซื้อ รถขยะ ตอนนี้ได้ผู้ขายและจัดทำสัญญาเรียบร้อยเมื่อวันที่ 19 และจะได้รับมอบรถประมาณ 45 วันหลังจากทำสัญญา โดยสัญญาจะสิ้นสุดลงวันที่ 6 สิงหาคม 2556

**ประธานสภาฯ** ขอขอบคุณผู้อำนวยการกองคลังที่สามารถตอบข้อซักถามได้ดีมากทำให้ผู้เข้าร่วมประชุมมีความเข้าใจชัดเจนมากขึ้น และขอสอบถามเพิ่มเติมว่าสามารถแต่งตั้งสมาชิกสภาฯร่วมเป็นคณะกรรมการกำหนดราคากลางได้หรือไม่

**นางอัจฉรา ประจงกิจ**  การแต่งตั้งคณะกรรมการทั้งหมด 3 คน โดยผู้อำนวยการกองช่างได้ประสานงานกับผู้เชี่ยวชาญจากแขวงการทางมาร่วมเป็นคณะกรรมการกำหนดราคากลาง และต้องขอศึกษากฎระเบียบข้อบังคับอีกครั้งหากต้องการเสนอสมาชิกสภาฯร่วมเป็นคณะกรรมการกำหนดราคากลาง แต่สามารถแต่งตั้งเป็นคณะกรรมการตรวจรับงานจ้างได้

**ประธานสภาฯ** ที่ผมต้องการให้สมาชิกสภาฯเข้าร่วมเป็นคณะกรรมการกำหนดราคากลางเพื่อรักษาภาพพจน์ของสมาชิกสภาฯให้ดีขึ้น และครั้งต่อไปหากจะมีการเสนอญัตติต่อที่ประชุมสภาฯขอให้เตรียมเอกสารรายละเอียดประกอบการประชุมให้เรียบร้อยเพื่อจัดส่งให้สมาชิกสภาฯได้ศึกษาล่วงหน้าก่อนวันประชุม และขอให้สมาชิกสภาฯทุกฝ่ายร่วมมือกันทำงานไม่มีการ

*/แบ่งแยก.......*

แบ่งแยกและครั้งต่อไปขอให้ผู้อำนวยการกองคลังเป็นผู้ชี้แจงเกี่ยวกับงบประมาณ

**นายเกตุ ชัยมงคล** เทศบาลฯยังขาดแคลนรถประชาสัมพันธ์ ที่ผ่านมามีการดำเนินงานต่าง ๆ เช่น การรณรงค์เก็บขยะ หรือการกำจัดลูกน้ำยุงลาย ที่ต้องปฏิบัติงานนอกพื้นที่ แต่ประชาชนไม่รับทราบเนื่องจากไม่มีการประชาสัมพันธ์ล่วงหน้า

**ประธานสภาฯ** ได้รับเอกสารหนังสือราชการจากศาลอุทธรณ์ ลงวันที่ 25 มิถุนายน 2556 ถึงนายกเทศมนตรี เรื่องการการยกคำร้องให้สมาชิกสภาฯทั้งสองคน หนังสือดังกล่าวนายกเทศมนตรียังไม่ได้ลงนามแต่มีการนำเอกสารฉบับจริงมาให้ผม ซึ่งผมไม่แน่ใจว่านายกเทศมนตรีรับทราบหรือยัง

ตามที่ได้ขอความอนุเคราะห์ให้คณะผู้บริหารจัดเตรียมห้องสำหรับรับรองสมาชิกสภาเทศบาลตำบลสุเทพเพื่อใช้เป็นสถานที่พบปะแลกเปลี่ยนความคิดเห็นรวมถึงการประชุมหารือข้อราชการต่าง ๆ ผมจึงขอทราบความคืบหน้าในการดำเนินการจัดเตรียมห้องสำหรับรับรองสมาชิกสภาฯดังกล่าวว่าจะดำเนินการแล้วเสร็จเมื่อไหร่ ภายใน 2 เดือนได้หรือไม่

ตามที่ ได้มีการตั้งงบประมาณสำหรับงานกิจการสภาฯจำนวน 150,000 บาท แต่ตอนนี้ได้มีการใช้จ่ายงบประมาณเหล่านั้นแล้ว ครั้งต่อไปขอให้จัดสรรงบประมาณให้เหมือนเดิมด้วยและในการจัดทำงบประมาณแต่ละครั้งขอให้ประชุมนอกรอบเพื่อหารือก่อน

**นายกเทศมนตรีฯ** การจัดหาห้องสำหรับรับรองสมาชิกสภาฯนั้น ผมคิดว่าไม่มีปัญหาและสามารถทำได้ โดยจะดำเนินการให้ต่อไป

**ปิดประชุม เวลา 13.00 น.**

( นายเกตุ ชัยมงคล )

ประธานกรรมการตรวจรายงานการประชุม

( นายพินธุ์ ตาสิงห์ )

กรรมการตรวจรายงานการประชุม

( นายประยูร ศิริสุภา )

เลขานุการกรรมการตรวจรายงานการประชุม